To ne gidwaro mana ni mondo wapar jochan, ma en gima an bende ne aseketo chunya ahinya mondo atim.\nYesu nowachone niya, “Ka idwaro doko malong’o chutho, to dhiyo mondo ilok mwanduni pesa, mondo ipog ni joma odhier, eka inibed gi mwandu e polo, to kisetimo kamano, to bi iluwa.”\n Lokuru giu duto pesa mondo upog ni joma odhier, eka ubed gi mwandu mak rum e polo, kuma jakuo ok dhiye, kendo kuma olwenda ok kethie gik moko, nikech kama mwanduni nitie, e kama chunyi bende nitie.\n Eka Yesu nowacho bende ni ng’at mane oluongeno ni, “Ka iluongo ji e chiemb odiechieng’, kata chiemb otieno, to kik iluong mana osiepeni kata oweteni kata wedeni kata jogweng’u momew, nimar dipo ka gin bende chieng’ moro giluongi, mi gichuli kar luong mane iluongogigono. To kiloso nyasi, to luong mana joma odhier gi rang’onde gi pudhe kod muofni, eka inibed ng’ama oguedhi, nikech gin gionge gima digichulgo. To Nyasaye nochuli chieng’ ma joma kare ochiere.”\n Yesu norango jopuonjrene, mowachonigi niya, “Mano kaka un johawi, un joma odhier, nikech gueth mar Loch Nyasaye en maru! “Un johawi, un joma kech kayo ndalogi, nikech unuyieng’! “Un joma ywak ndalogi, un johawi, nikech ununyier!\nUng’eyo ng’wono mar Ruodhwa Yesu Kristo, ni kata ne en gi mwandu mogundho kamano, to nodoko jachan nikech un, mondo un ubed jomwandu kuom chan mare.\nOwetena mahero, winjuru gima awacho. Donge Nyasaye noyiero joma piny kwano ka jochan mondo obed jomwandu korka yie, kendo obed joma yudo gueth mar Loch Nyasaye, mane osingore ni nomi joma ohero?\nJoma odhier ni kodu ndalo duto, omiyo unyalo konyogi kinde duto mudwaro. Anto ok an kodu ndalo duto.\nChiwuru, eka un bende nomiu. Unuyud rapim mopong’ thich, moiki, kendo motiel moo oko, nimar rapim ma upimoe ema un bende nopimnue.”\nBende ka ng’ato okwayi gimoro, to miye; kata ka ng’ato dwaro holo gimoro kuomi, to kik itamri.\nLemo mar adier kendo maler e nyim Nyasaye wuoro, en limo nyithi kiye gi mond liete e chandruokgi, kendo bende gi ritruok kuom richo mag piny.\n1 Johana 3:17\nKa ng’ato man gi mwandu oneno wadgi moro ka onge gi gima dokonyrego, to otamore konye, koro ere kaka hera mar Nyasaye nyalo siko e chunye?\n Bang’ mano Yesu nowacho niya, “Ka Wuod Dhano obiro e duong’ne maler, kaachiel gi malaika duto, to nobedi e kom lochne man gi duong’, kendo ogendini duto nochokre e nyime. Nopog ji e migepe ariyo, mana kaka jakwath pogo rombe kod diek, koketo rombe e bade korachwich, to diek e bade koracham. Eka nowachi ni joma ni e bade korachwich niya, ‘Biuru, un joma Wuora oseguedho, mondo ukaw piny moseiknu chakre chwech piny, nikech ka ne kech kaya, to ne umiya chiemo, kendo kane riyo oloya, to ne umiya pi amodho, bende kane an wendo, to ne urwaka, kendo ka ne an duk, to ne umiya lewni. Kamano bende kane atuo to ne ulima, kendo kane anie jela to ne ubiro unena.’ Eka joma karego nodwoke niya, ‘Ruoth, karang’o mane wanenie ka kech kayi, mi wamiyi chiemo, kata ka riyo oloyi, mwamiyi pi imodho? Koso, karang’o mane wanenie ka in wendo, mi warwaki, kata ka in duk, mwamiyi lewni? Bende karang’o mane wanenie kituo kata ka inie jela, mwabiro waneni?’ Eka Ruoth nodwokgi ni, ‘Awachonu adier ni gimoro amora mane utimo ni ng’at achiel matinie moloyo kuom owetenagi, to an ema nutimona.’ “Bang’ mano enowach ni joma nie bade koracham ni, ‘Un joma okuong’! Ayeuru kuoma, udhi e mach mak tho, moseiki ni Satan kod malaikane, nikech kech ne kaya, to ne ok umiya chiemo, kendo riyo ne oloya, to ne ok umiya pi amodho, bende ne an wendo, to ne ok urwaka, kendo ne an duk, to ne ok umiya lewni. Ne atuo kendo ne anie jela, to ne ok ubiro unena.’ To gin bende ginidwoke niya, ‘Ruoth, karang’o mane wanenie ka kech kayi, kata ka riyo oloyi, kata ka in wendo, kata ka in duk, kata kituo, kata ka inie jela, to ok wakonyi?’ Eka enodwokgi niya, ‘Awachonu adier ni, kane ok utimo kamano ni achiel matinie moloyo kuom joma tindogi, to an ema ne ok utimona.’ Eka Yesu notieko, ka wacho niya, “Jogi noter e kum mochwere, to joma kare nodhi e ngima mosiko.”\nNodwokogi niya, “Ng’at man gi sede ariyo nyaka chiw achiel ni ng’at ma ongego, kendo ng’at man gi chiemo bende nyaka pog ni joma ongego.”\nNg’ama yande kwalo nyaka we kuelo, mondo ochak tich matek kendo modimbore gi lwete owuon, oyud gima dokonygo wadgi moro modhier.\n1 Johana 3:17-18\n Ka ng’ato man gi mwandu oneno wadgi moro ka onge gi gima dokonyrego, to otamore konye, koro ere kaka hera mar Nyasaye nyalo siko e chunye? Nyithinda, kik waher ji mana gi dhok kende, to nyaka waher ji gi tim, kendo gi adiera.\nEka Ruoth nodwokgi ni, ‘Awachonu adier ni gimoro amora mane utimo ni ng’at achiel matinie moloyo kuom owetenagi, to an ema nutimona.’\nKawuru ting’ mag jowadu, nikech kutimo kamano to uchopo chik mar Kristo.\nKik uwe mak utimo timbe ng’wono, kendo poguru giu ni joma chandore, nikech mago e misengni ma Nyasaye morgo.\nPoguru giu ni jo-Nyasaye modhier, kendo beduru joma ohero rwako welo.\n Eka ji nopenje ni, “To kara ere gima onego watim?” Nodwokogi niya, “Ng’at man gi sede ariyo nyaka chiw achiel ni ng’at ma ongego, kendo ng’at man gi chiemo bende nyaka pog ni joma ongego.”


Biblica® Ochiw Thuolo Motingʼo Loko Manyien™ Jeremia 18\nE od jachwe agulni\n1 Ma e wach mane obirone Jeremia koa ir Jehova Nyasaye: 2 “Dhiyo e od Jachwe agulni, kendo kanyo anamiyie otena.” 3 Omiyo ne adhi e od jachwe agulni, kendo ne ayude kar chwecho. 4 To agulu mane ichweyo gi lowo nokethore e lwete; omiyo jachwechno nochweye agulu machielo, kochweye maber kaka ne odwaro.\n5 Bangʼe wach Jehova Nyasaye nobirona: 6 Jehova Nyasaye owacho niya, “Yaye od Israel, donge anyalo timonu kaka jachwe agulni timo? Kaka lowo manie lwet jachwe agulni, e kaka un bende e lweta, yaye od Israel. 7 Kapo ni sa moro amora alando ni piny kata pinyruodhi opudh oko, kata kethgi matiekgi, 8 kendo ka ogandano mane asiemo olokore oweyo timbegi maricho, eka analok pacha mi ok anakelnegi masira mane asechano. 9 Kendo ka kinde machielo alando ni piny kata pinyruoth onego ger kendo gur motegno, 10 to kotimo tim marach e nyima kendo ok oluora, to anapar kendo kuom ber mane asechano mar timone.\n11 “Emomiyo koro wachne jo-Juda kod jogo modak Jerusalem, ‘Ma e gima Jehova Nyasaye wacho: Neuru! Aiko masira nikech un kendo achano chenro marach nikech un. Omiyo weuru yoreu maricho, ngʼato ka ngʼato, kendo ulok yoreu gi timbeu.’ 12 To gini dwoke ni, ‘Onge tiende. Wanadhi nyime gi chenro magwa wawegi; ngʼato ka ngʼato kuomwa noluw mana timbe mamono mar chunye marach.’ ”\n13 Emomiyo ma e gima Jehova Nyasaye wacho:\nEn ngʼa mosewinjo gima chalo kama?\nGima lich mokadho osetim gi\nNyako Ngili ma en Israel.\n14 Bende pe mag Lebanon rumo ngangʼ\nkoa kuondege maridore motimo lwendni?\nBende pige mangʼich mokwe mamol,\nkoa kuonde maboyo dwono?\n15 To joga wigi osewil koda,\ngiwangʼo ubani ne nyiseche mopa manono,\nmanomiyo gichwanyore e yoregi\nkendo e yore matindo machon.\nGiseketogi gi wuotho e yore matindo mogondore,\nkendo e yore ma ok opa.\n16 Pinygi nodongʼ gunda,\nmi enobedi gima inyiero manyaka chiengʼ;\njogo duto makalo bute nobwogi\nkendo gini kin wigi.\n17 Kaka yamo ma aa yo wuok chiengʼ,\nanakegi e nyim wasikgi;\nananyisgi ngʼeya to ok wangʼa e\nkinde mar masichegi.”\n18 Negiwacho, “Biuru, wangʼad rieko mar hinyo Jeremia; nimar puonj mar chik mikelo gi jadolo ok nolal, kata ngʼado rieko moa kuom joma riek, kata weche moa ir jonabi. Omiyo biuru, wahangne wach kendo kik wachik itwa ne gimoro amora mowacho.”\n19 Winja, yaye Jehova Nyasaye;\nwinj gima joma donjona wacho!\n20 Bende ber inyalo chul gi tim marach?\nTo kata kamano gisekunyona bugo.\nPar nine achungʼ e nyimi\nkendo awuoyo ka akwayonegi,\nmondo kik iol mirimbi kuomgi.\n21 Omiyo we nyithindgi kech oka;\nbolgi e teko mar ligangla.\nWe mondegi obed maonge nyithindo\nkendo mon ma chwogi otho;\nmad chwogi negi,\nrowere mag-gi negi gi ligangla e kedo.\n22 Mad ywak winji koa e utegi\nka ikelo joma dwaro monjogi apoya nono,\nnimar gisekunyona bugo mondo gimaka\nkendo giseketo obadho mondo gimak godo tienda.\n23 To in ingʼeyo, yaye Jehova Nyasaye,\nchenrogi duto mar nega.\nKik ingʼwon-negi kuom timbegi mag jendeke,\nkata rucho richo mag-gi e nyim wangʼi.\nMad logi e nyimi;\nkendo kumgi e kinde mag mirimbi.


Rapar mar Chik 4:31\nNimar Jehova Nyasaye ma Nyasachu en Nyasaye ma jangʼwono ok enojwangʼu kata tiekou kata wiye wil kod singruok mane otimo gi kwereu kokwongʼore.\nRapar mar Chik 31:6-8\n Beduru gi chir kendo motegno. Kik uluorgi kendo kik gimi chunyu nyosre, nimar Jehova Nyasaye ma Nyasachu biro dhi kodu; ok enoweu kata jwangʼou.” Eka Musa noluongo Joshua ma owuoyone e nyim jo-Israel duto niya, “Bed motegno kendo ma jachir, nimar nyaka idhi gi jogi e piny mane Jehova Nyasaye osingore ne kweregi ni nomigi kendo nyaka ipog-gi kaka girkeni margi. Jehova Nyasaye owuon biro dhi nyimu kendo nobed kodu, ok noweu kata jwangʼou. Kik ubed maluor, bende kik chuny nyosre.”\nAnabed kodi kendo anariti kamoro amora ma idhiye nyaka adwoki e pinyni. Ok anaweyi nyaka chop atim mana ma asesingorani.”\n Ji duto nyaka kwan kend kaka gima ler kendo joma okendore nyaka rit singruok mar kend. Nikech Nyasaye biro kumo ngʼato angʼata ma jachode, gi joma timo timbe dwanyruok duto bed ni gin joma nyiri kata yawuowi. Kik ubed joma ohero pesa, to gik ma un-go mondo oromu, nikech Nyasaye wacho niya, “Ok anaweu kata jwangʼ ok anajwangʼu” Omiyo wanyalo wacho gi chir niya, “Jehova Nyasaye e jakonyna omiyo ok analuor, ere gima dhano ditimna?”\nkendo kupuonjogi mondo gitim gik moko duto ma asechikou. To awachonu adier ni an kodu ndalo duto, nyaka giko mar ndalo.”\nNikech iserito chikna ka ihoyori mos kuom masira, abiro riti maber e ndalo mar masira mabiro yudo piny duto mondo otemgo joma odak e piny.\n Kata kamano an kodi ndalo duto, kendo imaka gi bada korachwich. Itaya gi rieko mingʼadona kendo bangʼe ibiro tera kar duongʼ. En ngʼa ma an-go e polo makmana in? Piny bende onge gi gimoro amora madwaro moloyi. Ringra gi chunya nyalo doko manyap, to Nyasaye ema miyo chunya teko, kendo en e girkeni mara nyaka chiengʼ.


Tim jo-Lawi 19:11-13\n “ ‘Kik ikwal. “ ‘Kik iriambi. “ ‘Kik iwuond nyawadu. “ ‘Kik ikwongʼri gi miriambo ni ngʼato gi nyinga nimar kitimo kamano to ichayo Jehova Nyasaye ma Nyasachu. An e Jehova Nyasaye. “ ‘Kik ima wadu e yor wuond kata kik imaye gire. “ ‘Kik itamri chulo ngʼato kuom tich motiyoni kendo nyaka ichule mana godiechiengno.\nMwandu moyudi e yo marach onge gi ohala; to tim makare reso ji e tho.\nChiemo moyud e yo ma ok kare mit ne ngʼato, to achien omuodore mana ka kuoyo.\nMiuru ji duto gik makorgi monego umigi kaka: Joma onego chul osuru; chuluru osuru; joma juogo chuluru pesa jwok; joma onego uluor, miuru luor, kendo joma onego umi duongʼ, miuru duongʼ.\nTim jo-Lawi 6:2-4\n “Ka ngʼato otimo richo kendo ok obedo ja-ratiro e nyim Jehova Nyasaye ka owuondo nyawadgi kuom gima osingne kata gima owene mondo oriti kata gima okwal, kata ka okwanyo gima olal bangʼe oriambo kendo oriyo dhoge, kata ka otimo richo ma ngʼato angʼata nyalo timo; kuom mano ka otimo richo kendo odoko jaketho, to nyaka odwok gima osekwalo kata mochamo malangʼ, kata gima ne osingne, kata gima ne okwanyo molal,\n “Ka ngʼato okwalo rwath kata rombo kendo onege kata ouse, nyaka ochul dhok abich kuom rwath kendo kweth rombe angʼwen kuom rombo. “Ka jakuo ojuk kakwelo kendo ogoye mi otho, ngʼatno mogoye remo ok nodongʼ e wiye kuom remo mochwer; to ka otimore bangʼ ka chiengʼ osetuch, to remo nodongʼ e wiye. “Jakuogno nyaka chul gima rom gi gima nokawono, to ka oonge gi gimoro, to nyaka use mondo ochulgo kuo mokwalono. “Ka chiayo mokwalno oyudego kangima bed ni en rwath kata punda kata rombo, nyaka ochul nyadiriyo.


En ema nopogo mich ni ji, koyiero ji moko mondo obed joote, to moko johul wach moa kuom Nyasaye, kendo moko joland Wach Maber, to moko jotend jo-Kristo, to moko jopuonj. Ne otimo kamano mondo omi jo-Nyasaye duto obed joma ong’eyo tich konyo ji, kendo tich gero ringre Kristo, nyaka chop wan duto wabed e achiel ma wayudo nikech wayie kuom Wuod Nyasaye, kendo wang’eye. Eka wanabed joma otegno chutho, kendo wanachop e rang’iny mogik mar Kristo.\n Kamano kanyakla mar jo-Kristo manie piny Judea duto gi Galili kod Samaria noyudo kue. Roho Maler nokonyogi, mi gidoko motegno, kendo gimedore, ka giluoro Nyasaye. Petro to ne wuotho kuonde duto kolando Wach Maber, kendo chieng’ moro nodhi limo jo-Nyasaye mane odak Luda.\nTo kik uwuondru, kuwinjo wach awinja, to beduru joma timo gima uwinjo.\n omiyo dhiuru ulok ogendini duto jopuonjrena, kubatisogi e nying Wuoro gi Wuowi gi Roho Maler, kendo kupuonjogi rito weche duto masenyisou. To winjuru! An kodu ndalo duto nyaka giko piny.”


Chakruok 3 - Holy Bible [Luo Bible 2020] - (Chak 3)\nTo thuol ne riek moloyo le duto mag bungu mane Jehova Nyasaye ochweyo. Omiyo nopenjo dhako niya, “Bende en adier ni Nyasaye nowacho ni, ‘Kik ucham olemb yien moro amora manie puodho?’ ”\nDhako nodwoko thuol niya, “Wanyalo chamo olembe mag yiende manie puodho duto,\nmakmana Nyasaye nosiemowa ni, ‘Kik ucham olemo mar yien man e dier puodhono, kendo kik umule nono to ubiro tho.’ ”\nThuol nowacho ne dhako niya, “Adier ok unutho.\nNikech Nyasaye ongʼeyo ni sa ma unuchame wengeu noyepi kendo unubed machal gi Nyasaye, kungʼeyo ber gi rach.”\nKane dhako oneno ni olemb yien-no ne ber kuom chiemo kendo moro wangʼ kendo nyalo miyo ibed gi rieko, nokawo moko mochamo, to bangʼe nomiyo chwore ma en bende nochame.\nEka wengegi noyepo kendo negifwenyo ni gin duge; kuom mano negikawo it ngʼowu kendo giumogo dugegi.\nEka Adam kod chiege nowinjo dwond Jehova Nyasaye kawuotho e puodho e seche mag angʼich welo kendo ne gipondo ne Jehova Nyasaye e kind yiende manie puodho.\nTo Jehova Nyasaye noluongo Adam mopenje niya, “In kanye?”\nNodwoko niya, “Ne awinji e puodho kendo luoro nomaka nikech ne an duk, koro ne apondo.”\nKendo Jehova Nyasaye nowachone niya, “En ngʼa manonyisi ni in duk? Dibed ni isechamo olemb yien mane akweri ni kik icham?”\nAdam nodwoke niya, “Dhako mane imiya ema nomiya olemo moko moa e yien-no kendo achamo.”\nEka Jehova Nyasaye nopenjo dhako niya, “Ma en angʼo ma isetimo?” Dhako nodwoke niya, “Thuol nowuonda, mi achamo olemo.”\nKuom mano Jehova Nyasaye nowacho ne thuol niya, “Nikech isetimo ma, “Okwongʼi moloyo le duto kendo gige buya duto! Ibiro lak gi bund iyi kendo ibiro chamo buru, ndalo duto mag ngimani.\nDhako to ne owachone niya, “Anamedni rem malich e kindeni mag nywol; adier ininywol nyithindo gi rem. Dwaroni nobed mana kuom chwori bende enobed gi teko kuomi.”\nTo Adam to ne owachone niya, “Nikech ne iwinjo chiegi kendo ichamo olemb yath mane akweri ni, ‘Kik icham olembe,’ “Okwongʼ lowo nikech in, kuom tich matek, ibiro chiemo koa kuom lowo, ndalo duto mag ngimani.\nEnonyagni kit kuthe mopogore opogore kendo ibiro chamo alode manie thim.\nInicham chiembi mana kuom luchi, nyaka idog e lowo nikech kanyo ema ne ogolie, nimar in lowo kendo lowo ema nidogie.”\nAdam nochako chiege ni Hawa nikech nobiro bedo min ji duto.\nJehova Nyasaye noloso lewni mag pien ne Adam kod chiege kendo noumogi.\nKendo Jehova Nyasaye nowacho niya, “Dhano koro osebedo machal kodwa, kongʼeyo ber kod rach. Kik yiene mondo oter lwete kendo okaw olemb ngima kendo ocham madimi odag nyaka chiengʼ.”\nOmiyo Jehova Nyasaye noriembe e Puodho mar Eden mondo opur lowo kamane ogole.\nBangʼ kane oseriembo Adam oko, ne oketo kerubi gi ligangla mamil koni gi koni yo wuok chiengʼ mar Puodho Mar Eden mondo orit yo mochomo yadh ngima.


ramogi fm Archives - RMS Radio ramogi fm Archives - RMS Radio\nCategory Archives: ramogi fm\nYedhe Covid-19 odonjo kowuok Denmark\nRamogi Fm | Last Upated: June 22, 2021 at 10:33 am\nPiny Kenya oyudo yedhe mag kedo gi midhusi mar coronavirus; yedhego mag kido mar Oxford Astrazeneca maromo dose alufu 360 owuok e piny Denmark.\nKontena moting’o yedhego nyo omolo e pachoka otieno ma piny orugo kawuono kendo nyo orwake gi jodito mag piny owacho kotelenegi gi jagoro mongirore e migao mar thieth susan mochache, jalup jatend migao mar weche ma oko migosi Ababu Namwamba, apisas mag riwruok mar thieth kod ngima oganda who e kind mamoko.\nMikayi Susan Mochache ma oloso e paw ndeke ma Jomo Kenyatta bang’ rwako yedhego e pachoka, okoo ni yedhego biro konyo mokalo e chiwo chanjo ne jopiny.\nLATEST RAMOGI FM NEWS\nJodolo ma County ma Kisumu kawuono jokwedo lweny manyocha omuoch e yiero moko ma adundo mathurka | 5 months ago\nRingre jariemb boda boda mane olal e subcounty ma Rongo oyud epuoth niang\nRamogi Fm | Last Upated: June 6, 2021 at 8:50 pm\nJariemb boda boda mane olal dwe achiel mokalo esub county ma rongo ne oyud ringre kawuono ka odong choke epuoth niang , egweng ma Kagoro , location ma East Kamagambo, e sub county ma Rongo.\nOwadgi jariemb bodano , Erick Omondo Ogutu owacho ni owadgino ma oyangi kaka Fred Ochieng maja iga 39 ne olal tarik 30 dwe mar 4 igani kendo gisebedo kagimanye nyaka kawuono, emane oyud ringre epuoth niang.\nOmondi wacho ni owadgino ne onee mogik eboma ma Rongo tarik 30 dwe mar 4 , kane odhinyime kod tije mar goyo boda boda kane pod ok olal. ka koro gichich ni ne onege kasto ringre ojwang epuoth niang kanyo ka kata apiko mare pod ok oyudi nyaka sani.\nRuoth ma gwengno migosi samwel magambo oyango wachno kendo owacho ni nonro osechak timo.\nObado ochopo e nyim senate\nRamogi Fm | Last Upated: June 4, 2021 at 11:04 am\nGikone gavana mar county ma Migori Zachary Okoth Obado ochopo e nyim komiti mar od bura mar senate ma ng’iyo kaka itiyo gi omenda jopiny.\nMigosi Obado nyocha oluongi gi komitino mondo mii ochopi kawuono ma ok olewo bang’ ka dwee mokalo ne orem ma ok ochopo kata bang’ kane osemiye milome.\nKomitino nyocha nikod penjo ewii lipod odita jener ka achiel kuom weche nen ni tend county ma migori ne orem ma ok ochiwo oboke moko ma dwarore ne apis odita jener mondo mii ne non kaka itiyo gi omenda e piny owacho mar migori.\nGavana Obado kata kamano okoo ni ne oluwore gi okenge mag kedo gi midhusi mar coronavirus nimar hike thoth ne 58 kendo ne ok onyal chopo e apise dhii kawo obokego mondo mii ochiwgi.\nLaktar Amoth ne oguel kaka jakom board maduong mar WHO\nRamogi Fm | Last Upated: June 2, 2021 at 10:23 pm\nRiuruok mochungne weche mag thieth e bwo piny mangima -World Health Organization -WHO- kawuono ne oguelo Director makojolo e migao mochungne yoore mag thieth e pachoka laktar Patrick Amoth kaka jakom board maduong mar riuruok mar WHO no\nMagi ne oyangi kod jatend migao mochungne yoore mag thieth e riuruogno laktar Harsh Vardhan mane otimo lendono e romo mar 149 mar board mar riuruok mar World Health Organizationno\nE dwe mar 5 mar higa mokalo , laktar Amoth ne oyier kaka jalup ker mar board maduong mar riuruok mar World Health Organizationno – e lemo mane odhi bede kuom higni ariyo\nRegional Commissioner ma Nyanza koro ne owuoyo ewii ikruok moseketi ne Madaraka Day\nRamogi Fm | Last Upated: May 27, 2021 at 10:29 pm\nRegional Commissioner ma Nyanza migosi Magu Mutindika kawuono koro ne oyango ni giseketo okenge duto mag biro thiro landruok mar tuo mar corona e kinde nyasi mag Madaraka Day ma higani ma obiro bago e boma ma Kisumu -kowacho ni giketo okengego kaluwore gi wach jimbruok mag landruok mar tuono\nKanomedowuoyo ewii wachno migosi Mutindika nowacho ni gibironeno ni alap ma Jomo Kenyatta International Stadium man Mamboleo Kisumu ma ibiro bagoe nyasino obiro oluwo chike duto mag kedo gi tuono kod neno ni welo duto mabiro dhi kanyo chiengno jobiro oluwo chike mag kedo gi tuono bende\nKanowuoyo e boma ma Kisumu jatelono bende ne oyango ni yoore mag arita osehiki mogik tik e boma ma Kisumu kuno ka iikruok ne nyasino.\nApisas mag EACC kawuono ne omonjo apise piny owacho ma County ma Nyandarua\nRamogi Fm | Last Upated: May 20, 2021 at 10:29 pm\nDuol makedo gi mibadhi e pachoka -Ethics and Anti Corruption Commission kawuono ne jomonjo apise piny owacho ma County ma Nyandarua man Ol Kalou mar manyo obok moko ma giduaro ni okonygi e nono wach mibadhi mar omenda maromo silings million 55 miwacho ni ne ocham kokalo kuom orage moko mane ochiu e yoore moko mogwenyore gi duaro mar dound chik\nObila mag okwach kich mag duol mar Ethics and Anti Corruption Commissiongo ne jomonjo apis governor ma Nyandarua kuno migosi Francis Kimemia , monjo apis jatend migao mochungne omenda e Countyno Stephen Njoroge kod apis jogoro mag Countyno mane gikawoe obok buora mag konyo timo nonro ewii wach mibadhino\nRamogi Fm | Last Upated: at 10:24 pm\nJapuonj mar Manyonge Pri. sch e sub county ma Bondo , omadho sum ma otho.\nRamogi Fm | Last Upated: May 12, 2021 at 3:55 pm\nLit kod kuyo okwaKo jogweng kod skund primary ma Manyonge e sub county ma Bondo kaluore kod tho mar japuonj moro mapuonjo eskundno mawachore ni ne okao ngimane ka omadho sum.\nJapuonj no ma oyangi kaka George Otieno Abor ne olalo ngimane kama ne odhinyime gi yudo thieth, Bondo sub hosptal bang kane oring kode ekar thieth kanyo kane wachore ni omadho sum.\nRuoth ma Bondo Townshiop location Migosi Walter Omolo , owacho ni japuonj no osebedo gi gwandruok gi min ode ma osebedo kan’gur ni japuonjno ok osebedo kasiro familia margi.\nOmolo owacho ni nyadin’geny osetemo thego gwandruok ekind japuonjno gi min ode , ka omedo ni japuonjno bende ne oyangone ni en kod pek mag omenda , ka ochich ni mano ema omiyo nyalobedo ni okaone ngimane.\nOmolo oyango masirano , kata kamano, owacho ni japuonjno ne ok oweyo oboke manyiso gima omiyo okao ngimane ka omedo ni nonro osechak timo ewi wachno.\nJagomoro ojuk randoo ka rocho ratiro mar nyathi moro maja iga 9 ekar dak ma Manyatta slums Kisumo\nRamogi Fm | Last Upated: May 11, 2021 at 4:31 pm\nJodak egweng ma Flamingo mantie e slums ma Manyatta eboma ma Kisumo kawuono ne joigi o wang mokalo bang kane gi juko jago moro maja igni 35 randoo , ka bambo nyathi moro maja iga 9 epuoth niang.\nJodak go mane jonigi mau mager ne joketo jagono ma ogo ogol ogol nyaka e apis ruoth ma Kosao.\nAgnes Akinyi Ogweno ma e jalup ruoth ma Manyatta A sub location wacho ni ne giringo mapiyo piyo kod nyathino nyaka ekar thieth ma Jaramogi Oginga Odinga T eaching and Refaral , mar mondo otimne thieth kod nonro.\nAkinyi wacho ni jopiny ne okelo jagono mabende oyang kaka evans otieno e pis ruoth no, kendo ne oyie ni otimo tim maka mano , ka obila ne okao jagono kendo olorne tesend obila ma Kondele esama nonro dhinyime.\nYouths eod bura ma Gem onyis mondo kik giyie josiasa otii kodgi marach\nRamogi Fm | Last Upated: May 9, 2021 at 7:52 pm\nYouths mawuoke od bura ma Gem onyis mondo jobed mabor gi josiasa ma oikore mar tiyo kodgi marach ahinya esama koro yiero maduong okayo machiegni.\nJames Oduor ma en jakanyo eriuruok mar yuoth ma on’gere kaka Borne International Conference onyiso youths mondo jonyaa kwee kendo kik giyie mondo otii kodgi ka omedo ni onge jasiasa mora mora mabiro rango chal margi kata kagiyudo hinruok kaluore kod yore mag siasa.\nOduor mane loso eboma ma Yala owacho ni en gino malit ni josiasa okao thuolo mar tiyo kod youths eyo marach kaluore kod onge mag tije, ka onyiso piny owacho mondo orang yore mag loso thuolo mag tije manyalo konyo kata youths bende.\nKor ka kore to jakom mar riuruog no Moses Owiti to okwedo mokalo tulo mar siasa mane otimore od bura ma Alego Usonga juma mokalo ka onyiso josiasa mondo jonee kaka ginyalo timo siasa ma ok gikelo tulo maka mago mondo ginyis ranyisi maber kata ne youths .


Ang’o Momiyo Onego Walem?? | Dwoko Penjo mag Muma\nSOM E Afrikaans Albanian Amharic Arabic Armenian Armenian (Ma Imbo) Aymara Azerbaijani Bengali Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitumbuka Cibemba Croatian Czech Dangme Danish Dholuo Dutch Efik Estonian Ewe Faransa Finnish Ga Georgian German Greek Guarani Gujarati Haitian Creole Hebrew Hiligaynon Hindi Hungarian Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kisungu Kongo Korean Krio Lingala Lithuanian Luganda Macedonia Malagasy Malay Malayalam Maltese Marathi Maya Mazatec (Huautla) Mizo Mongolian Moore Myanmar Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curacao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tshiluba Tsonga Turkish Twi Ukrainian Umbundu Vietnamese Xhosa Yoruba Zande Zulu\nAng’o momiyo onego walem?\nJehova Nyasaye dwaro ni wabed thuolo mar nyise gik ma chandowa kendo wawuo kode nyading’eny kaka wadwaro. (Luka 18:1-7) Owinjowa nikech odewowa. Ka Wuonwa me polo e ma oyienwa ni wawuo kode e lamo, be nitie gima onego otamwa wuoyo kode?—Som Jo Filipi 4:6.\nLamo ok en mana kwayo Nyasaye gik ma wadwaro. Kar mano, lamo miyo wasudo machiegni gi Nyasaye. (Zaburi 8:3, 4) Kaka wamedo wuoyo gi Nyasaye pile ka wanyise kaka wawinjo, e kaka osiep me kindwa kode bende medore.—Som Jakobo 4:8.\nOnego walem e yo mane?\nSama walemo, Nyasaye ok dwa ni wati gi weche mag nyisruok kata nwoyone lamo ma wamako e wiwa. Bende, onge yo moro makende ma nyaka wabedgo sama walemo mondo eka Nyasaye owinjwa. Gima Jehova dwaro en ni walem kowuok e chunywa. (Mathayo 6:7) Kuom ranyisi, e kinde Jo-Israel, Hanna ne olemo kuom wach moro ma ne chande ahinya. To bang’e, ka ne kuyo ma ne en-go orumo, ne ogoyo ne Nyasaye erokamano kowuok e chunye.—Som 1 Samuel 1:10, 12, 13, 26, 27; 2:1.\nTo mano doko thuolo makende ma Nyasaye osemiyowa mar lamo! Wanyalo chopo ir Jachuechwa gi wach moro amora ma chando pachwa. Bende, wanyalo pake kendo goyone erokamano kuom gik ma otimonwa. Omiyo, ber mondo wati gi thuolo makendeno e yo maber.—Som Zaburi 145:14-16.\nYie & Lamo\nBer Mwayudo Sama Walemo


1 Korintho 3 - Holy Bible [Luo Bible 2020] - (1Kor 3)\n3:1 3:2 3:3 3:4 3:5 3:6 3:7 3:8 3:9 3:10 3:11 3:12 3:13 3:14 3:15 3:16 3:17 3:18 3:19 3:20 3:21 3:22 3:23\n1 Korintho 3\nJowetena, ne ok anyal wuoyo kodu kaka joma nigi Roho, to mana kaka jopiny ma pod mana nyithindo mayom kuom Kristo.\nNe apidhou gi chak, to ok gi chiemo motegno nikech ne pok ubedo moikore ni chamo chiemo motegno. Kata sani pok uikorune.\nDonge pod un mana jopiny ka nyiego kod dhawo ni e kindu? Donge mano nyiso ni un jopiny kendo utimo timbe machalre gi timbe mag dhano?\nNikech ka ngʼato wacho niya, “An ngʼat Paulo,” to ngʼat machielo to oramo niya, “An ngʼat Apolo,” to donge koro un ji ajia?\nUparo ni Apolo to en ngʼa? Koso Paulo to en ngʼa? Gin mana jotich manomiyo uyie mana kaka Ruoth nomiyo ngʼato ka ngʼato tichne mondo otim.\nAn ne achwoyo, to Apolo noolo pi, to Nyasaye ema nomiyo gidongo.\nOmiyo ngʼat mochwoyo kata ngʼat moolo pi ok en gimoro, makmana Nyasaye, mamiyo gik moko dongo.\nJachwoyo gi jaol pi nigi thoro machalre, kendo ngʼato ka ngʼato kuomgi noyud pokne kaluwore gi tichne.\nNikech waduto wan jotich kaachiel kod Nyasaye; un to un puoth Nyasaye kendo ot ma Nyasaye gero.\nKuom ngʼwono ma Nyasaye osemiya, ne aketo mise kaka jagedo molony, kendo koro ngʼat machielo ema gedo e miseno. To ngʼato ka ngʼato nyaka ged kotangʼ.\nNikech onge ngʼama nyalo keto mise machielo mopogore gi mano moseketi, ma en Yesu Kristo.\nKa ngʼato ogedo e miseni kotiyo gi dhahabu kata gi fedha kata gi kite ma nengogi tek; kata gi bao, kata gi lum, kata gi saka,\nto tich jagedo ka jagedo nonenre kaka chal, nikech tich ngʼato nongʼere malongʼo Chiengʼ Ngʼado Bura. Chiengʼno, nofweny tich mar ngʼato ka ngʼato gi mach, nikech mach ema notemgo tich mane ngʼato ka ngʼato otiyo.\nKa gima ne ngʼato ogero notony ma ok owangʼ e mach, to noyud michne.\nTo ka tich ngʼato owangʼ e mach, to ok noyud michne. En owuon to norese, to norese mana ka ngʼat matony aa e mach maliel.\nKa ngʼato oketho hekalu mar Nyasaye, to Nyasaye biro tieke, nikech hekalu mar Nyasaye ler, to un e hekaluno.\nKik uwuondru. Ka ngʼato kuomu paro ni oriek e tiengʼni gi rieko mar pinyni, to onego olokre ngʼama ofuwo eka odok mariek.\nNikech rieko mar pinyni en fuwo e nyim Nyasaye kaka ondiki niya, “Omako joma riek gi riekogi giwegi”;\nkendo mana kaka ondiki niya, “Jehova Nyasaye ongʼeyo pach joma riek ni onge tich.”\nKuom mano, kik ngʼato sungre kuom dhano! Gik moko duto gin mau.\nBed ni en Paulo kata Apolo, kata Kefa, kata piny, kata ngima, kata tho, kata gik ndalogi, kata gik mantiere, kata gik moko mabiro giduto gin mau.\nUn to un mag Kristo, to Kristo en mar Nyasaye.\n1 Korintho 3:1\n1 Korintho 3:2\n1 Korintho 3:3\n1 Korintho 3:4\n1 Korintho 3:5\n1 Korintho 3:6\n1 Korintho 3:7\n1 Korintho 3:8\n1 Korintho 3:9\n1 Korintho 3:10\n1 Korintho 3:11\n1 Korintho 3:12\n1 Korintho 3:13\n1 Korintho 3:14\n1 Korintho 3:15\n1 Korintho 3:17\n1 Korintho 3:18\n1 Korintho 3:19\n1 Korintho 3:20\n1 Korintho 3:21\n1 Korintho 3:22\n1 Korintho 3:23


Zaburi 68 - Holy Bible [Luo Bible 2020] - (Zab 68)\n68:1 68:2 68:3 68:4 68:5 68:6 68:7 68:8 68:9 68:10 68:11 68:12 68:13 68:14 68:15 68:16 68:17 68:18 68:19 68:20 68:21 68:22 68:23 68:24 68:25 68:26 68:27 68:28 68:29 68:30 68:31 68:32 68:33 68:34 68:35\nKuom jatend wer. Zaburi mar Daudi. Wer. Mad Nyasaye aa malo, mad wasike ke; mad joma kedo kode ring konene.\nMad iriembgi gi dhi mabor, mana kaka yamo riembo iro tero mabor; mad joma timbegi richo lal nono e nyim Nyasaye mana kaka odok leny kowinjo mach.\nTo joma kare to mad bed mamor kendo moil e nyim Nyasaye; mad gibed mamor kendo gibed mamor chuth.\nWeruru ne Nyasaye, weruru wende pak ne nyinge, miyeuru duongʼ, En moriembo gechene e boche polo, nyinge en Jehova Nyasaye, beduru moil e nyime.\nNyasaye modak kare kama ler. En wuoro ne joma onge gi wuonegi kendo en jachwak mon ma chwogi otho.\nNyasaye keto joma odongʼ kendgi e udi kendo otelo ne joma otwe kower; to joma ohero ngʼanyo to dak e piny ma chiengʼ otwoyo kururu.\nKane iwuok idhi kitelo ne jogi, yaye Nyasaye, kane iwuotho e piny mokethore maonge tich, Sela\npiny noyiengni kendo polo noolo koth e piny, e nyim Nyasaye, Jal man Sinai, e nyim Nyasaye ma Nyasach Israel.\nNe ichiwo koth mogundho, yaye Nyasaye; ne idwogo chuny girkeni mari mane ojony.\nJogi nokawo pinyno modakie kendo nichiwo ne joma odhier gik ma gilando, kigolo kuom mwanduni mogundho, yaye Nyasaye.\nRuoth nolando wach kendo oganda mane okawo wachno mi okeye ne duongʼ mokalo:\n“Ruodhi gi jolweny dar gi ngʼwech; ji pogo gik moyaki e kambi.\nKata mana sa ma inindo but mach kama liet, to bwombe mag akuchena oum gi dhahabu, kendo yierene oum gi fedha maleny.”\nKane Jal Maratego okeyo ruodhi manie piny, to ne ochal mana gi pe molwar koa e kama otingʼore gi malo mar Zalmon.\nGode mag Bashan gin gode madongo miwuoro; godego mag Bashan ojuothore adier.\nAngʼo momiyo ungʼicho gi nyiego, yaye gode mojuothore, angʼo momiyo nyiego omakou gi got kama Nyasaye oyiero mondo ogurie lochne, kama Jehova Nyasaye owuon biro dakie nyaka chiengʼ?\nGeche mag lweny mag Nyasaye gin tara gi tara; gingʼeny mokalo akwana; Ruoth osebiro koa Sinai mondo odonji kare maler.\nKane iidho idhi malo to ne itelone joma nimako e lweny; kendo ne ikawo mich mane ji omiyi, nyaka mich mane jongʼanyo omiyi, mondo in Jehova Nyasaye, idag kanyo.\nPak odog ne Ruoth, ma en Nyasaye ma Jawarwa, Nyasaye matingʼonwa pekwa ndalo duto. Sela\nNyasachwa en Nyasaye ma waro ji; tony e tho aa kuom Jehova Nyasaye Manyalo Gik Moko Duto ma Wuon Loch.\nKuom adier, Nyasaye biro toyo wiye wasike, obiro mayo joma dhi nyime gi timo richo osimbo motimo yier ma girwako.\nRuoth wacho niya, “Abiro gologi oko Bashan; abiro gologi oko kama tut mar nam,\nmondo unyum tiendeu e remb joma kedo kodu, seche ma guogi magu olodho lewgi ka gichamo makorgi.”\nWuodhi koro nenore maler, yaye Nyasaye, wuodh Nyasacha ma Ruodha nenore maler kodonjo kare maler.\nJoma wer gi dhogi otelo eka joma wer ka goyo thumbe luwogi, nyiri magoyo oyieke bende ni kodgi machiegni.\nPakuru Nyasaye e dier chokruok maduongʼ; pakuru Jehova Nyasaye e dier chokruok mar jo-Israel.\nDhoot matin mar joka Benjamin otelonegi, oganda maduongʼ mar ruodhi moa e dhood Juda bende ni kodgi, eka nitie ruodhi moa e dhout Zebulun gi Naftali.\nChok tekoni kaachiel, yaye Nyasaye; nyiswa tekoni, yaye Nyasaye; kaka isebedo kitimo nyaka aa chon.\nNikech hekalu mari man Jerusalem ruodhi biro keloni mich.\nKwer ondiek manie dier togo, kwer kweth mag rwedhi manie dier nyiroye mag ogendini. Mi okel sirni mangʼeny mag fedha ka wiye okuot. Ke ogendini mohero lweny.\nJoote biro biro koa Misri; Kush bende biro bolore ne Nyasaye.\nWeruru ne Nyasaye, yaye pinjeruodhi mag piny, weruru wende pak ne Ruoth Nyasaye, Sela\nwerneuru ne Jal mariembo gechene e kor polo malo manyaka nene, Jal mamor gi dwol maduongʼ.\nLanduru teko mar Nyasaye ma nigi duongʼ kuom Israel, kendo ma nigi teko e kor polo.\nIlich miwuoro ka in kari maler, yaye Nyasaye, Nyasach Israel chiwo teko gi nyalo ne joge. Pak mondo obed ne Nyasaye!


Timuru kinda kuom lemo, kurito gi paro moyawore, kendo kugoyo erokamano ni Nyasaye.\n2 Korintho 2:14-15\n Erokamano ni Nyasaye, ma kinde duto telonwa kaka joma oselocho kuom Kristo, kendo ma konyore kodwa kuom keyo tik mamit mar ngʼeyo Kristo. Nikech Nyasaye tiyo kodwa kaka tik mamit mar Kristo e kind joma iwaro kod joma lal.\nAn to napaki kod wend goyo erokamano mi natimni misango. Gima asesingora nachop kare nikech warruok wuok kuom Jehova Nyasaye.”\ngouru erokamano kata piny ber kata rach, nikech mano ema Nyasaye dwaro ni utim ei Kristo Yesu.\n Weuru mondo kwe mar Kristo obed jaloch e chunyu kaka fuondi ringruok achiel, noluongu e kwe, omiyo gouru erokamano. Wach Kristo mondo odagi e chunyu gi nyak duto mokelo, kupuonjoru kendo usiemoru ngʼato gi ngʼato gi rieko duto, kendo kupako Nyasaye gi wende zaburi kwero wende kitabu kod wende chuny ka ugoyo ni Nyasaye erokamano e chunyu. Gimoro amora mutimo kata ma uwacho, to timuru e nying Ruoth Yesu, kugoyo erokamano ni Nyasaye Wuoro e nying Yesu.\nTo erokamano ni Nyasaye. Omiyowa loch kuom Ruodhwa Yesu Kristo!\nDonjuru e rangeyene kugoyo erokamano bende biuru e laru mare kupake. Goneuru erokamano kendo pakuru nyinge.\n1 Weche mag Ndalo 16:34\nGouru erokamano ne Jehova Nyasaye nikech ober; kendo herane osiko manyaka chiengʼ.\nKata obedo ni negingʼeyo Nyasaye kamano, to ne ok gimiye duongʼ kaka Nyasaye, kendo ne ok gidwokone erokamano, to pachgi nobedo manono kendo chunygi mofuyo nodinore.\nBende, tim moro amora makwodo wich, kata wach mochido, kata angera mag oyuma ok owinjore kodu, makmana dwoko ne Nyasaye erokamano.\nPak Jehova Nyasaye, yaye chunya, kendo kik wiyi wil gi konyruok mochiwo,\nka udwoko erokamano kinde duto ni Nyasaye Wuoro kuom gik moko duto e nying Ruodhwa Yesu Kristo.\nKuom jatend wer. E dwol mar “Tho mar wuowi.” Zaburi mar Daudi. Abiro paki gi chunya duto, yaye Jehova Nyasaye; abiro nyiso timbegi madongo duto.\nAchiewo dier otieno mondo aduokni erokamano kuom chikeni makare.\nkagiwacho niya, “Wagoyoni erokamano, yaye Ruoth Nyasaye Maratego! Jal mantie, kendo Jal mane nitie, nikech isekawo teko mari maduongʼ, mi koro ichako locho.\nEmomiyo wagouru erokamano ne Nyasaye nikech wasenwangʼo pinyruoth manyien ma ok nyal yiengni. Chunywa mondo omi Nyasaye duongʼ kod luor, kendo walame e yo modwaro, ka wapongʼ gi kibaji,\n Gouru erokamano ne Jehova Nyasaye, nimar ober; herane osiko nyaka chiengʼ. Joma owar mag Jehova Nyasaye mondo owach kama joma ne owaro e lwet jasigu,\nma gonya e lwet wasika. Nitingʼa malo moloyo wasika; ne iresa e lwet jo-mahundu.\nWadwokone Nyasaye erokamano kinde duto nikech un duto, kwaluongo nyingu e lemo magwa.\n1 Timotheo 2:1-2\n Wach mokwongo ma jiwo en ni ji duto mondo oter kwayogi e nyim Nyasaye ka gilamo kendo ka gigoyo erokamano ni Nyasaye ne ruodhi gi joma nitie e loch duto mondo eka wadag gi kwe maonge tungni, ka waluoro Nyasaye kendo ka wan jomaler chuth.\n Gouru erokamano ne Jehova Nyasaye, nimar ober; kendo herane osiko nyaka chiengʼ. Jo-Israel mondo owach niya, “Herane osiko nyaka chiengʼ.” Jo-dhood Harun mondo owach niya, “Herane osiko nyaka chiengʼ.” Joma oluoro Jehova Nyasaye mondo owach niya, “Herane osiko nyaka chiengʼ.” Ne aywak ne Jehova Nyasaye kane chunya lit, kendo ne odwoka mine ogonya thuolo. Jehova Nyasaye ni koda, omiyo ok analuor. Ere gima dhano ditimna? Jehova Nyasaye ni koda; en e Jakonyna. Abiro neno gi wangʼa ka olo wasika. Ber pondo kuom Jehova Nyasaye moloyo geno kuom dhano. Ber pondo kuom Jehova Nyasaye moloyo geno kuom ruodhi. Ogendini duto nolwora koni gi koni, to ne atiekogi e nying Jehova Nyasaye. Ne gilwora koni gi koni, to ne atiekogi e nying Jehova Nyasaye. Ne ginur kuoma ka kich, to ne githo ka mach ma wangʼo kudho; mine atiekogi e nying Jehova Nyasaye. Ne gidhira gichien kendo ne achiegni podho, to Jehova Nyasaye nokonya. Jehova Nyasaye e tekra kendo en e wenda; osedoko warruok mara. Koko mag mor gi mag loch winjore ei hembe mag joma kare kama: “Lwet Jehova Nyasaye ma korachwich osetimo gik madongo! Lwet Jehova Nyasaye ma korachwich otingʼ malo; lwet Jehova Nyasaye ma korachwich osetimo gik madongo!” Ok abi tho, abiro bedo mangima; abiro bedo mangima modo ahul gik ma Jehova Nyasaye osetimo. Jehova Nyasaye osegoya modwa nega, to kata kamano pok oweyo tho onega.\nMad omiyi gima chunyi gombo kendo omi chenro magi duto odhi maber.\nmondo chunya owerni kendo kik olingʼ. Yaye Jehova Nyasaye Nyasacha, abiro goyoni erokamano nyaka chiengʼ.\nWabiuru e nyime gi erokamano kendo wami nyinge duongʼ ka wawer kendo wakok gi mor.\n2 Korintho 2:14\nErokamano ni Nyasaye, ma kinde duto telonwa kaka joma oselocho kuom Kristo, kendo ma konyore kodwa kuom keyo tik mamit mar ngʼeyo Kristo.\nNimar gik moko duto oa kuome, kendo gintie nikech en, kendo gin mage duto. Duongʼ obed mare nyaka chiengʼ! Amin.\nPakuru Jehova Nyasaye, luonguru nyinge; landuru ne ogendini duto gima osetimo.\nTich Joote 16:40\nKane Paulo gi Sila osewuok e od twech, negidhi od Ludia, kendo kuno ne girome gi jowete mi gijiwogi. Bangʼe negia gidhi.


Nyithinda, giko koro chiegni! Ne onyisu ni Jasik Kristo nobi, to koro wasik Kristo mang’eny osetucho, omiyo wang’eyo ni giko chiegni.\n Chon Nyasaye nomiyo jonabi owuoyo gi kwerewa e yore mang’eny kendo mopogore opogore, to e ndalo mogikgi, Wuowi owuon ema osebedonwa wach Nyasaye. En ema Nyasaye osekete wuon gik moko duto, kendo en ema osemiye chueyo gik moko duto.\n Mokwongo nyaka ung’eni e ndalo giko, jomoko nowuog ma luwo mana gombogi giwegi. Ginicharu, ka giwacho niya, “Donge ne osingore ni oduogo? To koro erego? Nyaka ne kwerewa tho, gik moko duto osiko ochwere, mana kaka ne gibet chakre chuech piny!”\n Roho wacho malong’o ni e ndalo giko, ji moko nowe yie marwa, ka gichiko itgi ni puonj mag jochiende ma miyo ji lal. Jopuonj mag miriambo ma parogi odinore ka gima owang’ gi nyinyo maliet nowuond ji, ka gipuonjogi ni kik gikendi, bende ginikwergi mondo kik cham chiemo moko, ma Nyasaye ema ochweyo mondo joma oyie, kendo ong’eyo adiera, ocham gi erokamano.\n Ondiegno nochuno ji duto, madongo gi matindo, jomwandu gi jochan, wasumbini gi joma ni thuolo, mondo giduto oket alama e luetgi ma korachwich kata e lela wengegi. Ng’ato ne ok nyal ng’iewo gimoro kata loko gimoro mak mana ka en gi alama, tiende ni nying Ondiegno kata namba mochung’ kar nying’no. To fwenyo tiend wachno dwaro rieko. Ng’at man gi rieko mondo okwan namba mar Ondiek, nikech nambano ochung’ kar nying dhano. Nambane en mia auchiel gi piero auchiel gauchiel.\n To ng’e malong’o ni kinde mag chandruok nobedi e ndalo mag giko. Ji nobed joma oherore kendgi giwegi, kendo ma ohero pesa. Ginibed joma wuorore kendo ma jong’ayi, kendo ma yanyo ji. Bende ok giniwinj jonywolgi, bende ok ginibed joma goyo erokamano, kata joma oluoro Nyasaye. Ginibed joma ok ohero jowetegi, kendo mamako sadha. Bende ginibed joma jokuoth kendo joma oowore, kendo jomahundu, kendo joma ok ohero gik mabeyo. Ginibed andhoke kendo joma mwomore kendo josunga, bende ginibed joma ohero raha moloyo Nyasaye. Ginitim gik mamiyo ginenore ka joma oluoro Nyasaye, to ngimagi to nonyis ni gionge gi teko ma luoro Nyasaye kelo. In to nyaka ibed mabor gi joma kamago.\n Ma e fweny mane Nyasaye omiyo Yesu Kristo mondo onyisgo jotichne gik ma nyaka timre piyo. To Kristo nooro malaikane ir Johana jatichne mondo odhi onyise wach fwenyno, mi Johana nonyiso ji gik moko duto mane oneno. Adier, noneno gik mane Nyasaye dwaro timo, kendo mane Yesu Kristo bende osewacho ni adier. Ng’at masomo kitabuni kod joma winjo weche mokorgi, kendo momako gik mondikie, gin johawi, nikech ndalo ma gigi biro timoree chiegni. An Johana andiko ni kanyakla abiriyo mag jo-Kristo man e piny Asia, kawacho kama: Beduru gi ng’wono kod kue moa kuom Nyasaye mantie, kendo mane nitie, bende mapod biro biro, kendo moa kuom Roho abiriyo manie nyim kom duong’ne, kendo moa kuom Yesu Kristo ma janeno maradier, mane okwongo chier oa kuom joma otho, kendo ma jatend ruodhi mag piny. Oherowa kendo osegonyowa kuom richowa gi rembe, mi omiyo wadoko oganda ruodhi matiyone kaka jodolo mag Nyasache kendo Wuon mare. Duong’ kod teko obedne nyaka chieng’! Amin. Neuru, obiro gi boche polo, kendo ng’ato ka ng’ato nonene. Jogo mane ochwowe nonene, kendo ogendini duto mag piny nobed gi kuyo nikech en. Ber mondo obed kamano! Amin.\n “To onge ng’ama ong’eyo chieng’ ma gigo notimre, kata sa ma ginitimree. Kata malaika mae polo, kata mana Wuowi ok ong’eyo to Wuoro kende ema ong’eyo. Biro mar Wuod Dhano nobed mana kaka ndalo mag Nowa nobet, nikech e ndalo mane ataro pok obiro, ji ne chiemo kendo metho, bende chuo ne kendo mon, nyiri bende ne dhi tedo, nyaka chieng’ mane Nowa odonjo e yie. To ne ok ging’eyo gima timore nyaka ataro nobiro moimogi duto. Kamano e kaka biro mar Wuod Dhano bende nobedi. E ndalogo, ji ariyo nobed katiyo e puodho: achiel nokaw, to machielo nowe. Mon ariyo bende noyud ka rego: achiel nokaw, to machielo nowe. Kuom mano, beduru motang’, nikech ok ung’eyo chieng’ ma Ruodhu biroe. Ng’euru ni ka wuon ot ong’eyo sa ma jakuo biroe, to dobed korito ode, motam jakuo turo. Mano omiyo un bende beduru kuikoru, nikech Wuod Dhano biro biro e sa ma ok ung’eyo ni onyalo biroe.\n Kane oyudo Yesu wuok e Hekalu, jopuonjrene nobiro ire mondo onyise Hekalu kaka oger. To nodwokogi ni, “Donge uneno gigi duto? Awachonu adier ni onge kata kidi achiel mabiro dong’ kochung’ ewi wadgi, to giduto nowitgi piny.” Kane Yesu obet piny e got Zeituni, jopuonjrene nobiro ire kar kende, mowachone niya, “Nyiswa ane kinde ma gigi duto notimree, kod gima notimre ma nyiso ni kinde mibiro duogoe, kod kinde mar giko piny, osechopo.” Yesu nodwokogi ni, “Beduru motang’ mondo kik ng’ato wuondu, nikech ji mang’eny nobi gi nyinga, kawacho ni, ‘An e Mesia,’ mi ginimi ji mathoth lal. Unuwinj mahu mag lwenje man kuonde machiegni, kod wach lwenje man kuonde maboyo, to kik chunyu parre. Gik ma kamago nyaka timre, to mano ok onyiso ni giko mar piny osechopo, nimar ogendini noked gi ogendini wetegi, kendo ruodhi nomonj ruodhi wetegi. Kech bende nowuogi, kendo piny noyiengini kuonde mopogore opogore. To masichego duto gin mana chakruok mar ndalo manyien. “E ndalogo, ginimaku ma giteru mondo okumu kendo onegu, bende ogendini duto nobed mamon kodu nikech un joga. Ji mathoth nowe Nyasaye, mi ndhogre kendgi, kendo bed mamonre. Bende jonabi mag miriambo nowuogi, mi nomi ji mang’eny lal. Timbe maricho nomedre, omiyo hera mar ji mang’eny nodog chien. To nga’ma otimo kinda nyaka giko ema nokwo. Wach maber mar Loch Nyasaye noland e piny duto, mondo ogendini duto ong’e eka bang’e giko nobi.\n To ng’e malong’o ni kinde mag chandruok nobedi e ndalo mag giko. Ji nobed joma oherore kendgi giwegi, kendo ma ohero pesa. Ginibed joma wuorore kendo ma jong’ayi, kendo ma yanyo ji. Bende ok giniwinj jonywolgi, bende ok ginibed joma goyo erokamano, kata joma oluoro Nyasaye. Ginibed joma ok ohero jowetegi, kendo mamako sadha. Bende ginibed joma jokuoth kendo joma oowore, kendo jomahundu, kendo joma ok ohero gik mabeyo. Ginibed andhoke kendo joma mwomore kendo josunga, bende ginibed joma ohero raha moloyo Nyasaye. Ginitim gik mamiyo ginenore ka joma oluoro Nyasaye, to ngimagi to nonyis ni gionge gi teko ma luoro Nyasaye kelo. In to nyaka ibed mabor gi joma kamago. Joma kamago ema yudo thuolo mar donjo e mier, kendo hoyo mon mayomyom mogangore gi richo, kendo ma gombo mayoreyore ywayo koni gi koni. Gin mon matemo puonjore pile, to ok nyal ng’eyo adiera chuth. Kaka Janes gi Jambre nokedo gi Musa, e kaka joma richogo bende kedo gi adiera. Gin joma parogi okethore, kendo joma yiegi orem. To ok ginidhi nyime, nikech fupgi nofwenyre e lela e nyim ji duto, mana kaka fup Janes gi Jambre bende ne ofwenyore. In to iseluwo puonjna gi timna kod gik ma adwaro timo e ngimana. Iseneno yie mara, gi dhilna, gi herana, gi kindana, gi sand misandago, kod masiche ma aneno. Ing’eyo gik moko duto mane otimorena Antiokia gi Ikonio kod Lustra, kendo ing’eyo kaka ne adhil e sandgo duto. To Ruoth ne oresa e mago te. Chutho, ji duto madwaro doko joma oluoro Nyasaye kodembore kuom Kristo Yesu to nyaka yud sand. To joma richo gi joma wuondore nomed bedo joma richo moloyo, ka giwuondo ji, kendo gin bende iwuondogi. To in nyaka isik kirito weche misepuonjori, kendo ming’eyo ni adier, king’eyo ni joma ne opuonji gin ng’a gini. Bende ng’e ni nyaka ia e nyathi isebedo king’eyo weche manie Muma ma nyalo miyi rieko makeloni warruok, ka iyie kuom Kristo Yesu. Weche duto manie Muma wuok kuom much Nyasaye, kendo konyo kuom puonjo ji, kendo kuom kwero gik maricho, kendo kuom rieyo ji, kendo kuom tiego ji mondo obed joma kare, mondo jo-Nyasaye obed molony kendo moikore chuth ni tije mabeyo duto.\n Kane chieng’ Pentekost ochopo, noyudo joma oyie duto ochokore kanyakla. Ne gipo ka giwinjo koko moa e polo ma mor ka yamo ma kudho matek, mi kokono nopong’o ot duto mane gibetie. Eka ne gineno gik machalo gi ligek mach ma liel kowuoknigi, kendo opiyo kuom ng’ato ka ng’ato. Giduto Roho Maler nopong’ogi, mi gichako wuoyo gi dhok mopogore opogore, mana kaka Roho nomiyogi teko mar wuoyo. To ne nitie jo-Yahudi moko e Jerusalem mane oluoro Nyasaye. Ne gia e pinje duto manie piny. Kane giwinjo kokono, ne gichokore giduto, kendo ng’ato ka ng’ato kuomgi nodhier nono kowinjo ka jogo wacho mana dhoge owuon. Ne gihum, kendo ne giwuoro, ka giwacho niya, “Donge joma wuoyogi duto gin jo-Galili? Ka kamano, to ere gima omiyo ng’ato ka ng’ato kuomwa winjogi ka giwacho mana dhoge owuon? Wan kaeri jo-Parthia gi jo-Media kod jo-Elam gi joma oa Mesopotamia gi Judea kod Kapadokia gi Ponto kod Asia gi Furgia gi Pamfulia gi Misri kod gwenge Libya mokiewo gi Kurene, kaachiel gi welo moa Rumi. Moko kuomwa gin jo-Yahudi, to moko bende gin jo-Krete gi jo-Arabu. To ere kaka wawinjo jogi kawuoyo kuom timbe madongo mag Nyasaye gi dhowa wawegi?” Ne gihum giduto, kendo ne gidhier nono, ka gipenjore niya, “Ma en wach manade?” Moko kuomgi to nocharogi, kawacho ni, “Jogi omer!” To Petro noa malo gi joote apar gachiel mamoko, mi oting’o dwonde, kowacho niya, “Un jo-Judea, kod un duto mudak Jerusalem, an gi wach moro madwaro nyisou, omiyo chikuru itu uwinja. Jogi ok omer kaka uparono, nikech pod en mana sa adek kende mar okinyi. To ma e gima janabi Joel nowuoyo kuome ni, ‘Nyasaye wacho niya, “E ndalo giko, anaol Roho mara kuom ji duto. Yawuotu gi nyiu nokor wach, bende jou matindo none fweny, kendo jou madongo nolek lek.


Rumi 2 - Holy Bible [Luo Bible 2020] - (Rum 2)\nTo koro wangʼeyo ni buch Nyasaye ne joma timo gik ma kamago oluwore gi adiera.\nTo koro in dhano adhanani mingʼado bura ni joma timo gik ma in bende itimo, iparo ni Nyasaye biro ngʼado bura ni jogo to in to itony?\nTo kuom tamruok mari kod chunyi midagi loko, ikuno mirima mager, ne in iwuon ne odiechieng mirimb Nyasaye, ma buche makare noelie.\nChiengʼno Nyasaye “nochul ngʼato ka ngʼato kaluwore gi timbene.”\nNe joma osetimo kinda kuom timo maber, ka gidwaro duongʼ kod luor, kod gik ma ok tho, enomi ngima mochwere.\nTo joma ohero margi kendo ma ok luw adiera, to luwo mana timbe ma ok kare, norom gi mirimb Nyasaye mager.\nMasira gi chandruok malit nobedi ni ji duto matimo richo, mokwongo ni jo-Yahudi, eka bangʼe ni joma ok jo-Yahudi bende;\nto ngʼato ka ngʼato matimo maber noyud duongʼ gi pak kod kwe, mokwongo ni jo-Yahudi, eka bangʼe ni joma ok jo-Yahudi bende;\nOk mana joma ongʼeyo Chik ema nikare e nyim Nyasaye, to makmana jogo matimo gima chik dwaro ema ibiro keto kare.\n(Chutho ka joma ok jo-Yahudi maonge gi Chik, timo gik ma Chik dwaro, kata obedo ni gikia Chik, to gidoko chik ne gin giwegi kata obedo ni gionge gi chik kamano\nnikech ginyiso ni gima Chik dwaro ondiki e chunygi, kendo kata chunygi giwegi bende bedo joneno ni mano en adier, kendo pachgi seche moko ngʼadonegi bura kaka joketho, to seche moko pwoyogi.)\nIn iluongori ni ja-Yahudi; kendo iyiengori kuom Chik, kendo ipakori in ngʼat Nyasaye.\nIwacho ni ingʼeyo gima Nyasaye dwaro, kendo inyalo pogo gima ber moloyo nikech isepuonjori chik.\nBende iwacho chutho ni in jatend muofni, kendo ni in e ler mar joma ni e mudho;\nIn mipuonjo ji mamoko, dak ipuonjri iwuon? In miyalo ni kuo rach, dibed in to ikwala?\nIn miwacho ni ji kik terre, dibed ni to iterori? In ma ichayo nyiseche manono, dibed ni in to ikwelo ei hekalu mag nyiseche manonogo?\nIn ma isungori nikech Chik ma in-go, dipo ikelo achaya ne Nyasaye kuom ketho Chik?\nMana kaka ondiki niya, “Nying Nyasaye iyanyo e dier joma ok jo-Yahudi nikech un.”\nTero ngʼato nyangu nigi ohala mana ka omako Chik, to ka oketho Chik to ochalo ngʼat mane ok oter nyangu.\nOmiyo ka joma ok oter nyangu timo gik ma Chik dwaro, to donge inyalo kwan-gi kaka joma oter nyangu?\nKoro ngʼat ma ok oter nyangu e yor ringruok, to oluwo chik, biro ngʼadoni bura, in ma ingʼeyo Ndiko kendo oteri, to iketho chik.\nNgʼato ok en ja-Yahudi mana kuom nenruokne ma oko kata nikech otere nyangu e ringre ma oko.


Gimomiyo Golo Ng’ato e Kanyakla en Gima Nyiso Hera | Puonjruok\nSOM E Acholi Albanian Amharic Arabic Armenian Armenian (Ma Imbo) Aymara Azerbaijani Azerbaijani (Cyrillic) Bengali Bicol Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Danish Dholuo Drehu Dutch Efik Estonian Faransa Fijian Finnish Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (White) Hungarian Icelandic Igbo Iloko Indonesian Isoko Italian Japanese Kannada Kazakh Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kisungu Kongo Korean Latvian Lithuanian Luganda Lunda Luvale Macedonia Malagasy Malay Malayalam Mambwe-Lungu Marathi Mauritian Creole Maya Mixe Mizo Mongolian Ndebele (Zimbabwe) Nepali Norwegian Oromo Ossetian Otetela Pangasinan Papiamento (Aruba) Papiamento (Curacao) Persian Polish Portuguese Punjabi Quechua (Bolivia) Quichua (Imbabura) Romanian Runyankore Russian Samoan Sango Serbian Serbian (Roman) Seychelles Creole Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tajiki Tamil Tatar Telugu Thai Tigrinya Tiv Tok Pisin Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wayuunaiki Wolaita Yoruba Zande Zapotec (Isthmus)\nOWADWA moro miluongo ni Julian wacho kama: “Ka nawinjo kilando ni wuoda ogol e kanyakla, wachno notieka. En e ma ne en nyathina makayo kendo ne waherore kode ahinya. Ne wajatimo thoth gik moko kanyachiel. Nosebedo koketo ranyisi maber ne jomoko, to apoya nono nochako timo gik ma Muma ok oyiego. Jaoda ne siko ka ywak, kendo ok nang’eyo kaka dahoye. Ne wasiko wapenjore kapo ni nitie gik moko ma ne ok watimo kaka jonyuol.”\nAng’o momiyo inyalo wach ni golo ng’ato e kanyakla en gima nyiso hera to konchiel to okelo lit? Gin paro mage ma Ndiko chiwo mondo kanyakla okaw okang’ ma chalo kamano? To en ang’o ma nyalo miyo ogol ng’ato e kanyakla?\nWECHE ARIYO MA NYALO MIYO OGOL NG’ATO E KANYAKLA\nNitie weche ariyo ma ka otimore kanyachiel, to biro miyo ogol ng’ato e kanyakla. Mokwongo, Janeno mosebatis otimo richo moro maduong’. Mar ariyo, ok onyis ni oloko chunye kuom ketho mosetimono.\nKata obedo ni Jehova ok gen ni wabiro timo gik moko e yo makare chuth, omiyowa chikene ma doher ni jotichne oluw mondo gisik ka giler e nyime. Kuom ranyisi, Jehova chiko ni wawe timbe kaka terruok, lamo sanamu, kuo, mayo ji gik moko gi thuon, nek, kod timbe juok.—1 Kor. 6:9, 10; Fwe. 21:8.\nDonge inyalo yie ni chike maler ma Jehova omiyowa gin chike ma wanyalo luwo kendo ni giritowa? Ng’ano ma ok diher dak e kind joma odimbore mohero kuwe kendo minyalo gen? Mano en mana gima nyalore e kind Jokristo wetewa ma lamo Jehova, nimar seche ma wachiwore ne Nyasaye, wasingore mar dak kaluwore gi chikene ma yudore e Muma.\nTo nade ka Jakristo mosebatisi otimo richo moro maduong’ nikech en dhano morem? Moko kuom jotich Jehova machon ne otimo richo, to Nyasaye ne ok okwedogi mapiyo piyo. Ruoth Daudi en ranyisi ma ji mang’eny ong’eyo. Daudi noterore mi kendo oneko. To e ma pod janabi Nathan nonyise kama: “Jehova . . . osegolo kethni.”—2 Sam. 12:13.\nNyasaye noweyo ne Daudi richone nikech noloko chunye gadier. (Zab. 32:1-5) E yo ma chalo kamano, jatich Jehova e kindegi ibiro gol e kanyakla mana ka otamore loko chunye kendo ka odhi nyime timo richo. (Tich 3:19; 26:20) Kapo ni jodongo manie komiti ma nono wach richo ma ng’ato otimo oneno ni ng’atno ok oloko chunye gadier, chunogi ni nyaka koro gigole e kanyakla.\nSama ogol ng’ato e kanyakla, wanyalo paro ni mano ok en gima ber kendo ma ok nyis hera, to moloyo kapo ni ng’atno en osiepwa kata watwa. Kata kamano, Wach Jehova nyisowa gimomiyo chenro ma kamano en gima nyiso hera gadier.\nGOLO NG’ATO E KANYAKLA KONYO JI DUTO MA WACHNO OMAKO\nYesu nowacho ni “rieko nyisore ni en kare kokalo kuom gik motimo.” (Math. 11:19) Kawo okang’ mar golo ng’at ma ok oloko chunye e kanyakla en gima nyiso rieko kendo okelo ber modhuro. Wanon ane ber moko adek:\nGolo joricho e kanyakla miyo nying Jehova duong’. Nikech iluongowa gi nying Jehova, timbewa onego owinjre gi nyingno. (Isa. 43:10) Mana kaka timbe mabeyo kata maricho ma nyathi timo nyalo ketho nying jonyuolne kata miyo nyinggi oyud pak, e kaka timbe jotich Jehova bende nyalo miyo oketh nyinge kata omiye pak. Nying Jehova yudo duong’ kapo ni joma tiyo gi nyingno luwo chikene ma tayo timbe mabeyo. Gima chalo kamano notimore e kinde Ezekiel. Kane joma wuok e ogendni mamoko oneno Jo-Yahudi to ne giparo nying Jehova.—Eze. 36:19-23.\nKa wadhi nyime gi timbe mag anjawo, wanyalo miyo ji ocha nying maler mar Nyasaye. Jaote Petro nochiwo siem ne Jokristo niya: “Kaka nyithindo ma luwo kaka ichikogi, weuru bedo joma inyuaso ka lowo ka luwore gi gombo ma ne un-go chon e kinde ma ne pod ukia, to kaka Jal Maler ma noluongou, beduru joma ler e timbeu duto, nimar ondik niya: ‘Nyaka ubed joma ler, nikech an aler.’” (1 Pet. 1:14-16) Timbe maler miyo nying Nyasaye duong’.\nKapo ni achiel kuom Joneno mag Jehova timo timbe ma ok ler, osiepene kaachiel gi joma ong’eye nyalo ng’eyo wachno. Golo ng’ato e kanyakla en tim ma nyiso ni Jehova nigi joge maler ma luwo gima Ndiko wacho mondo gisik ka giler. Jago moro e piny Switzerland nodhi e Od Romo moro kae to owacho ni doher bedo Janeno. Nyamin mare ne ogol e kanyakla nikech nodonjo e timbe ma ok ler. Nowacho ni odwaro lemo gi joma ok yie ne “ji obed gi timbe maricho.”\nGolo ng’ato e kanyakla miyo kanyakla siko ka ler. Jaote Paulo nosiemo Jo-Korintho e wi rach ma bedoga kapo ni jaricho owe e kanyakla. Nopimo jarichono gi thowi matin ma nyalo miyo mogo duto oyieny. Nowacho kama: “Thowi manok e ma yienyo mogo duto midwalo.” Kae to nosiemogi kama: “Goluru ng’at marachno oa e kindu.”—1 Kor. 5:6, 11-13.\nNenore ni ‘ng’at marach’ ma Paulo nowuoyo kuomeno, ne timo richo goyiem kendo gi wang’ teko. Kendo ne nitie jomoko e kanyakla ma nochako dokne. (1 Kor. 5:1, 2) Ka dine richo marach kamano owe aweya, Jokristo mamoko ne nyalo luwo tim marachno, ma gibed ka jomamoko ma nodak e dala mar Jo-Korintho ma timbegi nodwanyore. Weyo goyiem mondo timbe maricho odhi adhiya nyime, miyo ji mbeko chike Nyasaye. (Ekl. 8:11) E wi mano, joricho ma ok lok chunygi nyalo chalo gi “lwendni mopondo piny e bwo pi,” kendo ginyalo ketho yie mar joma nie kanyakla.—Juda 4, 12.\nGolo jaricho e kanyakla nyalo miyo pache oduog. Kinde moro Yesu nowuoyo e wi wuowi moro ma noweyo dala wuon mare, ma odhi oketho mwandu ma ne opogne e ngima mar anjawo. Bang’ chandore malich, noduogo ofwenyo ni ngima tek ahinya ka ok odak e od wuon-gi. Gikone noloko pache kod chunye mokawo okang’ mar dok ir joodgi. (Luka 15:11-24) Yo ma Yesu nolerogo mor ma wuon mare nobedogo ka noloko chunye, konyowa ng’eyo mor ma Jehova bedogago ka jaricho olokore. Jehova singonwa kama: “Ok amor ka ng’a marach otho; to adwaro mondo ng’a marach olokre oa e yore obedi mangima.”—Eze. 33:11.\nE yo ma chalo kamano, jogo mogol e kanyakla nyalo fwenyo ni gilalo gima duong’ ahinya nikech ok giriwre gi owete gi nyiminene ma Jokristo ma chalo kaka joodgi. Gik maricho ma yudogi nikech richo ma gitimo, kendo paro mor ma ne gin-go chon kane gin gi winjruok maber gi Jehova kaachiel gi joge, nyalo miyo pachgi oduogi.\nHera kod chir dwarore mondo okony jaricho. Daudi ma nondiko Zaburi nowacho kama: “Ng’a matir kopuoda, mano dibed na ng’wono; kokwera bende, dibedi kaka mor wich.” (Zab. 141:5) Kuom ranyisi, par ane ng’at ma ne chiemo to ring’o omoko e dande. Gamo yueyo chako tame kendo teko rumone. Wuoyo be koro ok onyal. Ka ng’ato ok okonye mapiyo to obiro tho. Kae to osiepne moro pamo ng’eye mondo ring’ono owuog oko. Apatno nyalo bedo malit, to en mana ni mano e ma nyalo reso ngimane. E yo ma chalo kamano, Daudi nong’eyo ni ng’at makare nyalo rieye mowinj malit. Kata kamano, timo kamano ne dhi konye.\nKinde mang’eny, golo ng’ato e kanyakla en kum mowinjore ma imiyo ng’at motimo richo. Bang’ higni apar, wuod Julian ma ne owuo kuome e chak sulani, noloko kit ngimane, oduoge e kanyakla, kendo sani en jaduong’-kanyakla. Owacho kama: “Bedo ni nogola e kanyakla nomiyo achako neno kaka kit ngima ma nadake ne rach. Mano e kum ma nowinjore koda.”—Hib. 12:7-11.\nGIK MA WANYALO TIMO KA OGOL NG’ATO E KANYAKLA\nEn adier ni golo ng’ato e kanyakla en gima lit, to mano ok nyis ni en gima rach. Waduto wan gi ting’ mar neno ni kum mar golo ng’ato e kanyakla okonyo kaka dwarore.\nItimoga kinda ahinya mondo okony joma oloko chunygi oduog ir Jehova\nJodong-kanyakla ma nigi ting’ mapek kendo malit mar nyiso ng’ato ni ogole e kanyakla, timo kamano e yor hera ka giluwo ranyisi mar Jehova. Sama gitimo mano, ginyise maler kendo e yor ng’wono gik monego otim mondo oduoge kendo. Mondo jodongo oparnegi kaka ginyalo duogo ir Jehova, kinde ka kinde gilimoga joma osechako nyiso ni giloko yoregi. *\nJoot kod wede nyalo nyiso ni gihero kanyakla kendo gihero ng’at mogol e kanyaklano kuom riwo lwedo kum momiyeno. Julian wacho kama: “Pod ne en wuoda, mak mana ni ngima ma nodake e ma nopogowa.”\nJi duto manie kanyakla nyalo nyiso ni gin gi hera mitayo gi chike Nyasaye kuom weyo wuoyo gi ng’at mogol e kanyakla kata tudore kode e yo moro amora. (1 Kor. 5:11; 2 Joh. 10, 11) Timo mano miyo kum ma Jehova ochiwone kotiyo gi jodongo oti e yo maber. E wi mano, dwarore ni gimed hero kendo riwo lwedo joot ma ng’atgi ogol e kanyakla nikech lit ma gin-go, mondo joodno kik par ni gin bende kanyakla ok dwargi.—Rumi 12:13, 15.\nJulian tieko ka wacho niya: “Golo ng’ato e kanyakla en gima dwarore ahinya, nimar okonyowa dak kaluwore gi chike Jehova. En adier ni olit, kata kamano achien okelo mana ber lilo. Dine ariw lwedo gik maricho ma wuoda ne timo, sani dikoro pok oduogo.”\n^ par. 24 Ne Mnara wa Mlinzi ma April 15, 1991, ite mar 21-23.


Yo ma Olosgo Muma Maler—Loko mar Piny Manyien | NWT\nYo ma Olosgo Mumani\nMuma Maler (Mathayo-Fweny) Loko mar Piny Manyien ne ogol e dho Kisungu e higa mar 1950, kae to e higa mar 1961 ne ogol Muma mangima miluongo ni Muma Maler—Loko mar Piny Manyien. Chakre kindeno, ji milionde mang’eny e dhok mokalo 160 oseyudo ber ahinya kuom somo Muma mondik gi weche makare, ma somore mayot, kendo ma olok kowuok e dhok ma nokwong ndikgo Ndiko Maler.\nKata kamano, dhok mang’eny osebedo ka lokore kuom higni 50 mokalo. Komiti mar Muma mar Loko mar Piny Manyien oseneno ni ber tiyo gi dhok ma biro chopo e chuny josomo e kindegi. Nikech mano, weche ma luwogi e ma notayo joloko sama ne giloko Mumani:\nTiyo gi dhok ma nyasani, kendo ma winjo yot. Weche ma thoth ji ok winj tiendgi maler kata ma ji ok tigo ma yudore e Mumbni mamoko, ok otigo e Mumani. Kuom ranyisi, kar tiyo gi “ndhaga,” lokoni otiyo gi “jachode,” “ochot,” kata “jaterruok,” kaluwore gi gima iwuoyoe. (Chakruok 38:15; Rapar mar Chik 23:17; Ezekiel 16:35) Kar tiyo gi “altar,” lokoni tiyo gi “kendo mar misango.” (Wuok 27:1) Kar tiyo gi “nyikembini,” lokoni tiyo gi “agulni madongo.” (1 Ruodhi 18:33) Kar tiyo gi “ndede,” lokoni tiyo gi “ofuk chiemo.” (Mariko 6:8) Bende, kar tiyo gi “miwafu,” lokoni tiyo gi “ng’wono.”—Jo-Galatia 5:22.\nIlero weche motigo e Muma. Mumbni mamoko tiyo gi weche ma dwarore ni oler ne ng’ato e ka owinj tiendgi. Kuom ranyisi, wach motigo mar dho Hibrania ni “Sheol” kod e dho Grik ni “Hades” itiyogo e Muma kiwuoyo kuom kar jomotho. Ji mang’eny e kindegi ok ong’eyo tiend wechego, e wi mano, wach mar “Hades” nigi tiende ariyo nikech itiyo kode bende e sigendni mochuogi mag dho Grik. Omiyo, ne oti gi wach mar Liel nikech mano e ma jondik Muma ne wuoyoe.—Zaburi 16:10; Tich Joote 2:27.\nWeche moko motigo e Mumbni mamoko mag dho Luo bende oseloki e Mumani. Kuom ranyisi, nitie Mumbni ma tiyo gi weche kaka “johawi gin” kata “jo ma oguedh gin,” e buge mag Zaburi, Ngeche, kod e twak ma Yesu nogolo e got. Kata kamano, “mor” winjore ahinya gi dhok ma nokwong ndikgo Muma, nimar dho Hibrania gi dho Grik nigi wach mopogore molok ni “gueth” (Hibrania en ba·rakh′; Grik en eu·lo·ge′o). E wi mano, “gueth” nyiso ni otim ne ng’ato gimoro, to “mor” nyiso ilo ma ng’ato nigo nikech Nyasaye oguedhe. Kuom mano, Mumani tiyo gi “jo mamor gin” mondo onyis gima iwuoyoe e dhok ma nokwong ndikgo Muma.—Zaburi 2:12; Ngeche 8:32; Mathayo 5:3.\nMumbni moko mag dho Luo noloko neʹphesh ma en wach mar dho Hibrania, kod psy·kheʹ, ma en dho Grik ni “chuny, “muya” to seche moko giloke ni “roho” kamoro amora ma wechego ne yudoree. Kata kamano, kaluwore gi gima iwuyoe, wechego nyalo bedo (1) dhano, (2) ngima dhano, (3) gik mangima, (4) onyalo kata bedo gombo ma ng’ato nigo, (5) joma otho. Kuom mano, Mumani oloko wachno kaluwore gi gima iwuyoe.—Chakruok 1:20; 2:7; Tim Jo-Lawi 19:28; Ngeche 3:2; Ngeche 16:26; Mathayo 6:25.\nKamano bende, “nyarogno” ne owe kamano kamoro amora miwuoyo e wi nyarogno ma sie. Kata kamano, sama oti kode e yor ranyisi kaka e ndiko mar Zaburi 7:9 gi 26:2 kod Fweny 2:23, ne oloke ni “pachgi ma iye,” kata “pacha ma iye” kaluwore gi gima ndiko wuoyoe. Kae to nyarogno noket e weche moler piny.\nMana kaka e dho Hibrania gi dho Grik, wach molok e dho Kisungu ni “chuny” inyalo tigo kiwuoyo e wi chuny ma sie kata e yor ranyisi, mano e momiyo thothne ok okete e weche moler piny to okete e wes achiel kachiel. Kata kamano, kuonde ma wachno ne ok dhi winjore maler ne oti gi wach ma winjore mayot. Kuom ranyisi, bug Ngeche ne hinyo tiyo gi “chuny ma ok riek” to sani olok kuondego ni ‘ma onge rieko.’ (Ngeche 6:32; 7:7) Weche moko kaka, “tung’,” bende ne olok kaluwore gi gima iwuoyoe.—Zaburi 75:10.\nOsomore mayot. Ne otim kinda ahinya mondo kik lok weche kaachiel gi sentens e yo mogajore. Mumani ochano weche kaka ji wuoyoga pile. Kuom ranyisi, som Chakruok 3:9-13, Ruth 1:8-13, kod Jo-Hibrania 12:1.\nTiyo gi weche ma winjore mayot sama iwuoyo kuom chwo gi mon. Dho Hibrania kod Grik nigi nyinge minyalo tigo sama iwuoyo kuom ng’at ma dichwo kata dhako. Dho Grik bende nigi nyinge ma ok nyis ni iwuoyo kuom dichwo kata dhako. Kata kamano, nitie kinde ma ka oti gi nyinge ma nyiso ng’at ma dichwo kata dhako, nyalo lalo tiend gima iwuoyoe. E dho Hibrania kod Grik, sama iwuoyo kuom oganda, kinde mang’eny ihinyo ti gi nyinge mag joma chwo kata ka iwuoyo kuom chwo gi mon. Kuom ranyisi, e dho Hibrania, wach molok ni “yawuot Israel” nyalo chung’ ne yawuot Jakobo 12, kata kamano, thothne wachno ochung’ne oganda duto mar Jo-Israel, tiende ni chwo gi mon. Kuom mano, kuonde mang’eny Mumani oloko wachno ni “Jo-Israel,” mondo onyis ni iwuoyo kuom ogandano duto. (Tim Jo-Lawi 1:2; Kwan 1:2; Rapar mar Chik 1:3) Bende, e dho Luo, onge weche sie ma nyiso ni iwuoyo kuom ng’at ma dichwo kata dhako. Omiyo, mondo kik wachoch josomo, nitie kinde ma Mumani tiyo gi nying ng’ato sie sama owuoyo kuom ng’atno.—1 Samuel 25:36.\nNyukta madongo gi matindo. Mumani ok otiyo gi nyukta madongo sama owuoyo e wi “roho maler” kaka loko mamoko timoga, nikech Muma nyiso ni roho maler ok en ng’ato, to en teko mar Nyasaye. (Mathayo 3:16; 28:19) Kata kamano, Mumani otiyo gi nyukta madongo sama owuoyo e wi Chik Musa, mondo onyis pogruok mantie e kind Chik Musa gi chike mamoko manie Muma.—Mathayo 23:23; Jo-Rumi 10:4.\nNe otim nonro matut, kaachiel gi kwayo Nyasaye e lamo ka ne iloso weche ma notigo e loko Mumani. Bende, ne oket e paro tich maduong’ ma Komiti mokwongo mar Muma mar Loko mar Piny Manyien notimo.\nWeche mamoko manie Mumani:\nWeche moler piny manie Mumani ok ng’eny ahinya. Wechego ochan kama:\n“Kata” Yore mamoko minyalo lokgo weche moko kowuok e dho Hibrania, dho Aram, kod dho Grik.—Chakruok 1:2, weche moler piny e wi “roho mar Nyasaye”; Joshua 1:8, “dwol mapiny.”\n“Kata nyalo bedo” Yore mopogore opogore minyalo lokgo weche ma kel paro mopogore to pod gin adier.—Chakruok 21:6, “biro nyiero koda”; Zekaria 14:21, “Ja-Kanaan.”\n“Hibrania, Aram, Grik” Weche molok achiel kachiel kogolgi e dho Hibrania, dho Aram, kata dho Grik. Kata ginyiso tiend wach moro ma notigo ka ne indiko Muma.—Chakruok 30:22, “momako ich.”\nTiend gimoro kod weche mamoko Tiend nyinge (Chakruok 3:17, “Adam”; Wuok 15:23, “Mara”); weche moko e wi pek kod gik pimo (Chakruok 6:15, “bede”); ka iwuoyo kuom ng’ato (Chakruok 38:5, “en”); weche momedore manie Apendiks kod Tiend Weche.—Chakruok 37:35, “Liel”; Mathayo 5:22, “Gehena.”\nIte mokwongo okwongo mag Mumani nigi wich ma wacho ni “Puonj Manie Wach Nyasaye,” moting’o puonj madongo ma yudore e Muma. Bang’ buk mogik mar Muma, nitie wiye ma wacho ni, “Buge Muma kod Joma Nondikogi,” “Indeks mar Weche Muma,” kod “Tiend Weche Moko ma Yudore e Muma.” Ite moting’o “Tiend Weche Moko ma Yudore Muma,” konyo jasomo winjo tiend wach moro kaka oti kode e Mumani. Apendiks A nigi weche ma luwogi: “Weche Matayo Tij Loko Muma,” “ Yo ma Olosgo Mumani,” “Kaka Muma Nochoponwa,” “Nying Nyasaye e Ndiko mag Dho-Hibrania,” “Nying Nyasaye e Ndiko mag Dho-Grik mag Jokristo,” “Chat: Jonabi kod Ruodhi mag Juda kod Israel,” kod “Gik Madongo ma Notimore e Ngima Yesu e Pinyka.” Apendiks B oting’o map, chat, kod weche mamoko ma nyalo konyo josomo mag Muma mohero timo nonro matut.\nE chak buk ka buk manie Muma, nitie wich ma wacho ni, “Weche Mantie” mondikie weche ma sula ka sula wuoyoe kod kwan matindo ma giyudoree. Wechego konyo jasomo ng’eyo gima bugno wuoyoe. E ite ka ite nitie kolam e diere ma nyiso ndiko mamoko motudore gi kwan matindo ma ng’ato somo.\nOr ne ng'ato Or ne ng'ato Yo ma Olosgo Mumani\nYo ma Olosgo Muma Maler—Loko mar Piny Manyien


LOCH NANGA EI MUMBO (KASIPUL - KABONDO)\nBwana Obilo (Hobley) nogero kar romo Alego Nyagowa ei Karachuonyo to Bwana Abeka (Baker) to nogero baraza mare Agoro Sare ei Mumbo kama sani ogere Agoro Sare Sekondari. Mano ekaka nopogi loch mar Karachuonyo kod Mumbo masani iluongoni Kasipul-Kabondo.\nRuodh Mumbo e kindeno niluongoni Mig. Oyugi wuod Rapemo, mane ng'at morabet ma onge ng'at mane inyalo pime godo e piny masani. En emane okonyo jo-Mumbo loyo wasigu mane monjogi kaka jo-Kisii gi jo-Lang'o.\nOganda jo-Kasipul duto nohero tichne kendo onge ng'at mane nyalo pinge. Kane odoko jaduong' moti to Mig. Omiti nokawo loch kaka ruoth., kaluwore gi kit tichne ne ok en ruoth maber ahinya kaka Oyugi. Jo-piny nochako oyiero Mig. Auma kaka ruodhgi nimar Omiti ne ok nyal rito piny maber.\nAuma kaka ruoth manyien ne ok obulo ng'or ekom noteng' lwete mogo bang' dweche auchiel nimar norachie maloyo Auma. Jo-piny nochako oyiero Omiti kaka ruoth, notemo tiyo maber maloyo kaka notiyo mokwongo. Nyaka nochopo oweyo tichne ka osebedo jaduong' moti. Bang'e noyier Mig.Owili kato bang'e ochak oyier Obewa wuon Simba kata ruoth.\nKane ochopo higa 1940 to jo-Mumbo noyiero Mig.Gedion Magak kaka ruodhgi, kendo mae ruoth ma jo-Kasipul puoyo kaka ruoth mane otiyoe maberie moloyo kuom ruodhi duto mane obetie. Magak otiyo kochakore higa 1940 nyaka 1954. 1954 Mumbo nopogi diriyo Kasipul gi Kabondo. Bang' baro piny Mumbo diriyo nobedo gi lokesonde ariyo kod ruodhi ariyo bende. Kasipul noyiero Mig. Zakaria Aseda, Kabondo bende noyiero Mig. Odada.\nKane Aseda koro weyo loch to Mig. Solomon Owango nobedo ruodh Kasipul. Mig. Odada noweyo tich gi e kore kendo noyier Mig. Mishael Anyango kaka ruoth manyien. Mano ekaka piny Karachuonyo gi Mumbo nobedo ekinde machon.\nKane Mig. Owango pod ruoth to nobar Kasipul didek (West Kasipul, Central Kasipul kod East Kasipul), Owango nodong' Central to West Kasipul noyiero Pius Adoyo wuod Owiti. Owango noweyo tich ne Mig. Lawi kaka ruoth manyien mar central Kasipul. Mig. Pius Adoyo wuod Owiti kaka ruodh maduong’ kod jolupne e gwenge mag, Kanyango, Kotieno kod Kokal mano oyudo ka koro Mig. Karilus Ojwang' rito Kokal sub-location. Mig. Paul Agong' wuod Ochuodho nobedo ruodh Kotieno, Mig. John Owidi "Nyandieka" bende ne ruodh Kanyango sub-location mano e kaka gweng' West Kasipul nobedo gi ruodhi nyaka koro ochopo kama Mig. Owidi magoro okawo higa 1975.\nThone nowuok eyor masich mach, kane jomibadhi omake kendo otweye e ot korka chinyo mach, mano wach mane omako dho jo-Kanyango piny mangima. Kata kamano lochne nobedo maber nomar norieyo oganda, jomoko bende ne ok morgi tije, jatend oganda bende ok nyal moro ji duto, nyaka oyud joma kwero timbege mabeyo kata maricho.\nMig. John Amola Yara noyier kaka ruoth manyien mar Kanyango kendo bang' ndalo mogwarore Mig. Ojwang' bende noweyo tich kato Mig. John Owidi Okwanya (ma en Owidi ma ja-Kokal) okawo tich kaka ruodh Kokal.\nE thoulo masani pogruok osebedo e gwengegi ma koro okidhgi matindo tindo, Mig. Adoyo oweyo tich ne Mig. Walo kaka ruodh South Kasipul mano oyudo ka West Kasipul koro irito gi Mig. Awino Jonyo ethuolono ochak obar west Kasipul kendo oloso gwenge ariyo (Kodera gi Konuong’a), ethuoloni Kodera irito gi Mig. Phillip Onuong’a, Konuong’a irito gi Mig. Lawrence Mbaka. Walo nomedo bedo ruodh South Kasipul kendo ochak obare diriyo moloso Kowidi kod Kokech.\nWalo nobedo ruodh Kokech. Mig. Walo koro midekre nyocha omako omiyo nochune ni nyaka owe tich, Kokech sani irito gi Mig. Joash Ndia to Kowidi noyiero Mig. John Otieno Chando kaka ruodhgi, Kanyango sub-location bang' Mig. Amola Yara noyiero Mig. Tom Owidi (wuod John Owidi Nyandieka), nyaka sani pod en ruodh Kanyango.\nPod wabiro medo ndikonu kaka ruodhi notiyo ei East Kasipul kod West Kasipul nyaka chil kawuono omiyo pod som kodwa nyakwar Ramogi Ajwang'. (med somo wechegi e agaja mantie mwalono)\nLOKRUOK MANE SIASA OKELO EI KARACHUONYO\nE ndalo mosekadho ei piny Luo mon emane chulo osuru, chuo to ne choko osuru kuom mon, kendo dhako mane otamore chulo osuru to ne yudo kum matek ahinya. Josol osuru ne keto ranyisi moro e dhoudi mane gisekawe chudo, kata kamano chuo mathoth ne ok mor gi chikni omiyo ne gichako penjore giwegi nito ere gima omiyo mon ema nyaka chul osuru? Kuom hawi maber Mig. Ojijo K'Oteko ma ja West Karachuonyo nochako pingo wachni mager ahinya. Oganda noriwe lwedo kuom wachno, kendo ji ne mor kod pacheno ahinya.\nHiga 1919 nobedo japuonj Maseno bang'e nochako otiyo e posta ma Kisumo kaka postmaster gikanyono nochako pingo wach mar kawo osuru kuom joma mine, kendo noweyo tijeno mi nochako maling'ling’ mar siasa. Higa mar 1920 kadhi nyime kanyo nochako bura miluongoni; Kavirondo Tax Welfare Association kod Mig.Benjamin Owuor Owaga kaka jagoro mare., burani nong'ere ei Luo ni: "PINY OWACHO".\nJo-Nyanza duto nobedo jo-kanyono mar burani kendo noyudo huma maduong’ ei Kenya mangima nyaka nochopo kama serekali ogolo chik mar kawo osuru kuom joma mine.


Смотреть Jojo Kiss - 19YO Jojo Seduces Big Black Stepbro! (2016) FullHD порно онлайн\nТолько отборные и качественные видеоролики для взрослых онлайн и скачать » All Sex » Jojo Kiss - 19YO Jojo Seduces Big Black Stepbro! (2016) FullHD\n29-10-2016, 10:51 Раздел: All Sex Комментариев: 0\n« Liza Rowe - Lil Liza Seduces B...\nСюрприз для него / Nikki Waine... »\nОригинальное название: 19YO Jojo Seduces Big Black Stepbro!\nГод выпуска: 09.11..2016\nПродолжительность: 27:25 Mins\nDownload Jojo Kiss - 19YO Jojo Seduces Big Black Stepbro! (2016) FullHD:


Ngeche 16 | Bible e Intanet | New World Translation\nJehova nono pach dhano (2)\nKet gik mitimo e lwet Jehova (3)\nRapim makare a kuom Jehova (11)\nSunga telo ne masira (18)\nLwar en osimbo mar duong’ (31)\n16 Dhano chano gik modwaro timo e chunye,To dwoko mochiwo* a kuom Jehova.+ 2 Dhano paro ni yorene duto ni kare,+To Jehova e ma nono pach* dhano.+ 3 Ket gimoro amora mitimo e lwet Jehova,+To chenroni biro dhi maber. 4 Jehova osechueyo gik moko duto ne dwache,Kata mana joricho ne chieng’ masira.+ 5 Jehova osin gi ng’ato ang’ata ma nigi sunga e chunye.+ Ng’e malong’o ni ng’atno nyaka yud kum. 6 Hera mosiko gi adiera e ma golo richo,+Kendo luoro Jehova e ma miyo ng’ato weyo richo.+ 7 Ka Jehova mor gi yore ng’ato,Omiyo kata wasike bedo gi kuwe kode.+ 8 Gima tin miyudo e yo makare ber+Moloyo yudo mwandu mang’eny ma ok iluwo chik.+ 9 Dhano nyalo loso chenrone e chunye,To Jehova e ma chiko ondamone.+ 10 Rieko moa kuom Nyasaye onego obed e dho ruoth;+Ok onego ong’ad bura ma ok kare.+ 11 Ratil kod rapim makare a kuom Jehova;Gik pimo duto manie ofuko gin tichne.+ 12 Chuny ruodhi osin gi timbe maricho,+Nimar kom-loch iguro motegno gi tim makare.+ 13 Weche makare moro chuny ruodhi. Gihero ng’at ma wacho adiera.+ 14 Mirimb ruoth chalo gi jaote ma kelo tho,+To ng’at mariek kueye.*+ 15 Ka wang’ ruoth ler, nitiere ngima;Ng’wonone chalo gi boche polo ma kelo koth ndalo chwiri.+ 16 Mano kaka yudo rieko ber moloyo dhahabu!+ Winjo tiend wach ber moloyo fedha.+ 17 Yor ng’at matir kwedo richo. Ng’at ma rito yorene, reso ngimane.+ 18 Sunga telo ne masira,Kendo chuny mong’awore telo ne chwanyruok.+ 19 Bedo mobolore e kind jo mamuol ber+Moloyo pogo gik moyaki gi josunga. 20 Ng’at ma nyiso rieko e wach moro biro dhi maber,Kendo ng’at mamor en mogeno Jehova. 21 Ng’at ma chunye riek ibiro luong ni ng’at ma winjo tiend wach,+Kendo ng’at ma dhoge mit miyo puonjruok medore.+ 22 Rieko en soko mar ngima ne jo ma ni kode,To jo mofuwo ikumo nikech fupgi. 23 Chuny ng’at mariek puonjo dhoge+Kendo omedo ywayo ji gi wechene. 24 Weche mamit chal gi peth kich,Omit ne chuny kendo ochango choke.+ 25 Nitie yo ma nenore ni ber e wang’ dhano,To gikone otere e tho.+ 26 Dwaro chiemo miyo jatich tiyo matekKendo kech jiwe mondo oti matek.+ 27 Ng’at ma nono kunyo gik maricho;+Kendo wechene chalo gi mach mager.+ 28 Ng’at marach kelo pogruok,+Kendo jaketh nying ji pogo osiepe.+ 29 Ja mahundu wuondo nyawadgiKendo otere e yo marach. 30 Odiyo wang’e sa ma ochano gik maricho. Omiyo dhoge matek sa ma otimo richo. 31 Lwar en osimbo mar duong’*+Ka oyude e yo makare.+ 32 Ng’at ma iye ok wang’ piyo+ ber moloyo ng’at ma ratego,Ng’at ma tero mirimbe mos ber moloyo ng’at ma loyo dala.+ 33 Ombulu igoyo e bam,+To wach ming’ado kuom ombuluno a kuom Jehova.+\n^ Kata, “dwoko makare.”\n^ Kata, “geng’e.”\n^ Kata, “ber.”


Sports – Page 2 – Sky Fm\nGiko mar telo mar Wenger ne ochopo e alap ma Emirates..\nCoach mar Arsenal,Arsen Wenger/photo courtesy.. Gikone to koro coach mar Arsenal Arsen Wenger ne oyangore nyoro tok kane omiye mich mar okombe mar midila mane nyiso ni ne otayo Arsenal maber kuom higni 22 kochakore 1996 nyaka 2018. Wenger ibiro paro kaka jalnmo mane okonyo Arsenal loyo leageu maok ne owito tugo kata achiel e […]\nHarambee Stars oyudo coach manyien..\nCoach manyien mar Kenya Sebastian Migne kod ker mar FkF-Nick Mwendawa[photo courtesy] Gikone to koro Sebastian Mifne ne oyangi kaka coach manyien mar Harambee Stars nyoro. Kane owuoyo tok kawo telo no,Mogne ma j a Ufaransa ne onyiso geno mare mar tayo Stars nyaka e tuke mag Afcon 2019 e piny Cameroon, Ne onyiso geno […]\nLiverpool Dhi romo gi Real Madrid e final mar Uefa..\nKata obedo ni AS Roma ne oloyo Liverpool 4-2 e otieno ma nyoro e tielo mar 2 semi-final mar Uefa Champions league,en ni gikone en ni Liverpool dhi rakore gi Real Madrid mar Spain e tielono mogik madhi bedo 26-5-2018 e boma ma Kyiv. AS Roma ne oyudo gonde kokalo kuuom jotugo Edin Dzeco,Milner mane […]\nGor dhi romo gi Hull City 13-5-2018 Kasarani\nBang’ Gor Mahia ne loyo AFC Leopards 5-4 eyor achomas 12/penalt,en ni koro en ayanga ni Kogalo dhi romo gi Hull City mar England tarik 13-5-2018 e alap ma Kasarani e tugo no ma isiro kod Sportpesa maen kambi masiro weche adhula e timbe 2 go. Mae en achiel kuom yore ma Sportpesa osebedo katiyogo […]\nGor Mahia sani geto milion 27\nJakom mar Gor Mahia-Okil Ambrose Rachier-photo/courtesy Gor Mahai sani yalo bedo gi mor tokkane gigoyo okang’ nyaka e rang’iny machielo mar timbe 16 modong’ e tugo mar Caf Confederation cup. Magi ne otimore tok ne yudo gol 1 e tugo mane gibedogo gi Super Sports United mar South Africa e pinyno. Kata obedo ni Supr […]\nKogalo ne oloyo Wazito e tuk kpl mane obedo nyoro..\nBang’ bedo gi tugo mar Caf Confed..e giko odira mokalo,Gor Mahai ne obedo gi tugo machielo mar Kenya premier league alap ma Kenyatta Machakos kama ne giloyoe Wazito 1-0 nono. Jatugo Jacques Tuyisenge ne oloyo gol no makende mane omiyo Kogalo ochorore machiegni gi Mathare masani otelo e league mapachoka kata obedo ni gisetugo tuke […]\nTuke mag Uefa dhi nyime otieno makawuononi kendo\nJotugo mag Liverpool kod jatieg adhula margi-[photo courtesy] Bang’ timbe kaka AS Roma mar Italia […]\nTuke mag Uefa duogo e tielo machielo otieno makawuono ni.\nChal mar Manchester city e medo dhi nyime e tuke go mag Uefa dhi yangore otieno makawuono ni sama gidhi rado gi Liverpool mayande oloyogi 3-0 e tielo mokwongo mar tukego. Man city bende dwaro mondo gimed chung’ motegno kata obedo ni nyocha ologi kod Manchester United e giko odira e tuke mag Epl kod […]\nLweny medo bedo e kind Kenya gi Uganda e ng’ue kinda[Marathon]\nJong’wech Stella Chesang’ kod Stacy Ndiwa[photo courtesy] Piem maratipo e kind Kenya gi Uganda e ng’ue kinda etuke mag Commonwealth matimore sani Australia medo kelo sigu mag ng’wech e kind pinje 2 gi magin libamba. Mae ne onenore nyoro tok nyadendi Stella Chesang’ mar Uganda ne yombo Stacy Ndiwa mawuok pachoka e kawo midila mar […]


Galatia 4 - Holy Bible [Luo Bible 2020] - (Gal 4)\nGima awachonu ema: Ka jacham girkeni pod en nyathi, to oonge pogruok gi misumba, kata obedo ni mwandu duto mar wuon dala osedongʼne.\nKa pod otin, to chune ni nyaka otim gik ma joritne gi jorit mwandu wuon dwaro mondo otim, korito kinde mane wuon-gi ochano mondo jotijego oket mwandu duto e lwete.\nKamano bende kane pod wan nyithindo, ne oketwa wasumbini mag timbe machon mag piny.\nTo ka kinde mane Nyasaye ochano nochopo, to nooronwa Wuode mane dhako onywolo, kendo mane onywol e bwo Chik,\nmondo ores joma Chik otweyo, eka mondo wadok nyithind Nyasaye machamo mwandune.\nTo nikech un nyithind Nyasaye, Nyasaye oseoro bende Roho mar Wuode e chunywa. Roho maywakne Nyasaye niya, “ Abba! Wuora.”\nOmiyo koro ok un wasumbini, to un nyithind ot, to nikech un nyithind ot, Nyasaye osemiyo wadoko jocham girkeni.\nChon kane pod ukia Nyasaye, ne un wasumbini mag gik ma ok onego kwan kaka nyiseche.\nTo ka koro usengʼeyo Nyasaye, kata kawacho e yo machielo maber moloyo ka koro Nyasaye osengʼeyou, to ere kaka uchako udok e timbe machon mag piny, mayom yom kendo maonge teko? Udwaro ni timbegi ochak oketu wasumbini kendo?\nUketo chunyu mar rito odiechienge moyiedhi, kod dweche gi ndalo kod higni!\nUlitna ahinya, kendo timbeu miyo aparo ni dipo nine ayalonu Injili kayiem nono.\nJowetena, akwayou ni mondo uchal koda, mana kaka an asebedo machal kodu. Pok uchwanya e yo moro amora.\nUngʼeyo ni e limbena mokwongo tuo mane atuogo ema nomiyo ayudo thuolo mar yalonu Injili.\nTo tinde ere mor mane un-go mokwongo? Anyalo wacho ni kane alimou mokwongo, to ne urwaka gi mor maduongʼ ma kata mana wengeu ne unyalo miya.\nDipo ni asedoko jasiku nikech awachonu adiera?\nJogo to ero temo ywayou korgi, to ngʼeuru ni gitimo kamano mana mar kethou. Gima gitemo timo en mana mondo gipogu kodwa, mondo gin ema umigi duongʼ moloyo wan.\nTo onge wach, chiwruok gi mor ber abera, makmana ni nyaka utim kamano kuom timo gima ber. To dine ber moloyo kutimo kamano kinde duto, kata antie kata aonge.\nTo dobedo maber ka an kodu sani mondo awuo kodu wangʼ gi wangʼ eka uwinj dwonda maber, nimar chunya chandore ahinya nikech un.\nNyisaneuru un joma dwaro bedo e bwo chik, donge ungʼeyo gima chik wacho?\nUngʼeyo ni nondiki ni Ibrahim ne nigi yawuowi ariyo, ma achiel kuomgi nonywol gi dhako ma misumba, to machielo to nonywol gi dhako ma thuolo.\nWuod dhako ma misumbano nonywol kuom dwaro mar dhano, to wuod dhako ma thuolo nonywol kuom singruok.\nTiend wechegi opondo, nikech mon ariyogi ochungʼ kar singruok ariyo. Singruok achiel oa Got Sinai, kendo onywolo nyithindo monego obed wasumbini: Ma en Hagar.\nHagar ochungʼ kar Got Sinai mantie e piny jo-Arabu, kendo godno chalo gi dala maduongʼ mar Jerusalem nikech osiko e tich misumba gi nyithinde nyaka kawuono.\nTo Jerusalem moger malo ni thuolo kendo en e minwa,\nmana kaka ondiki ni: “Bed mamor, in dhako ma migumba, in ma ok inywol nyithindo; tingʼ dwondi malo ka igoyo koko gi ilo, in mane muoch ok okayi; nimar dhako ma migumba nobed gi nyithindo mangʼeny, moloyo dhako man-gi dichwo.”\nKuom mano un owetena, un koro un nyithind singruok mana kaka Isaka.\nMuma to wacho angʼo kuom wachni? Owacho niya, “Riemb dhako ma misumbani kod wuode nimar wuod dhako ma misumbani ok nobed jacham girkeni kaachiel gi wuod dhako ma ni thuoloni.”\nKuom mano owetena, ok wan nyithind dhako ma misumba, to wan koth dhako man thuolo.


Biblica® Ochiw Thuolo Motingʼo Loko Manyien™ Esta 6\nOmi Modekai duongʼ\n1 Otienono nindo notamore tero ruoth; mi nochiko mondo okelne Kitabu mondikie weche mag ndalo, kendo mondikie gik mosetimore e kinde mag lochne, mondo okel kendo osomne. 2 Kitabuno noyud kondikie ni Modekai ema nofwenyo kaka Bigthana gi Teresh, jotelo mane rito dhoranga ruoth, nosechano mondo oneg ruoth Ahasuerus.\n3 Ruoth nopenjo niya, “Angʼo mosetim kimiyogo Modekai duongʼ kuom gima notimono?”\nJotichne nodwoko niya, “Onge gima osetimne.”\n4 Eka ruoth nopenjo niya, “En ngʼa manie laru?” Noyudo ka koro eka Haman donjo e laru ma oko mar dala ruoth mondo owuo gi ruoth kuom wach mar nego Modekai kolier e gima noselosone.\n5 Omiyo jotije nowachone niya, “Haman ema ochungʼ e laru.”\nRuoth nogolo chik niya, “Kele ira ka.”\n6 Kane Haman osedonjo, ruoth nopenje niya, “Angʼo monego tim ne ngʼat ma ruoth dwaro miyo duongʼ?”\nKoro Haman noparo kende niya, “Ere ngʼama ruoth dimi duongʼ ma ok an?” 7 Omiyo nodwoko ruoth niya, “Ngʼama ruoth morgo mar miyo duongʼ, 8 mondo okel lep ruoth mag duongʼ moserwako gi faras ma ruoth oseidho, man-gi osimbo mar joka ruoth kosidhne e wiye. 9 Eka mondo gikaw lawno gi faras mondo gimi jatelo mogen, kendo girwak ngʼat ma ruoth morgo mar miyo duongʼ, ka gitelo e nyim faras motingʼe e yore mag dala maduongʼ, kendo ka gigoyo milome e nyime ni, ‘Ma e kaka itimo ne ngʼama ruoth morgo mar miyo duongʼ!’ ”\n10 Ruoth nochiko Haman kowacho niya, “Dhi piyo.” Kaw law gi faras mondo itim duto misewacho ne Modekai ma ja-Yahudi, mabetga e dhoranga ruoth. Kik iwe kata mana gimoro achiel kuom gik ma isewacho.\n11 Omiyo Haman nokawo law gi faras. Norwako ne Modekai lawno mokete oidho faras ka otelo nyime owuotho kode e yore mag dala maduongʼ ka owacho gi dwol maduongʼ niya, “Ma e kaka itimo ne ngʼat ma ruoth morgo mar miyo duongʼ!”\n12 Ka Modekai noseduogo e dhoranga ruoth. Haman to noreto kadok e ode, ka chunye opongʼ gi lit, 13 kendo nonyiso Zeresh ma chiege gi osiepene duto gik moko duto mane otimorene.\nJoma ngʼadone rieko gi Zeresh ma chiege nowachone niya, “Mano kaka rumo mari osechakore e nyim Modekai ma to en ja-Yahudi, ok ininyale kendo adier obiro miyo irum chuth!” 14 Kane pod giwuoyo kode, jotich ruoth mabwoch nochopo mapiyo mokawo Haman ka gitere mondo odhi e nyasi ma Esta noseloso.


Mathayo 9 - Holy Bible [Luo Bible 2020] - (Mat 9)\nYesu noidho yie mi ongʼado nam nyaka loka komachielo, mi nochopo e dala kama ne onywole.\nJomoko nokelone ja-athany, konindo e pien. Kane Yesu oneno yie ma jogo ne nigo, nowachone ja-athanyno niya, “Wuoda, bed gi kwe e chunyi, richoni oweni.”\nKuom mano jopuonj chik moko nowacho kendgi giwegi niya, “Ngʼatni yanyo Nyasaye!”\nKaka Yesu nongʼeyo pachgi, nowachonegi niya, “Angʼo momiyo uyie mondo paro maricho obed e chunyu?\nEre mayot wacho, wacho ni, ‘Richoni oweni,’ koso wacho ni, ‘Aa malo mondo iwuothi?’\nTo mondo ungʼe ni Wuod Dhano nigi teko e piny mar weyo richo.” Eka nowachone ja-athanyno niya, “Aa malo kaw pieni mondo idhi dala.”\nMi ngʼatno noa malo kendo odhi dala.\nKa oganda noneno gima notimore, negipongʼ gi luoro; kendo negipako Nyasaye, ma nosechiwo teko machal kamano ne ji.\nKane oyudo Yesu dhi nyime koa kanyo ne oneno ngʼato ma nyinge Mathayo kobet piny e od jasol osuru. Nowachone niya, “Luwa,” mi Mathayo noa malo kendo noluwe.\nKane oyudo Yesu chiemo e od Mathayo, josol osuru mangʼeny kod joricho mangʼeny nobiro mochiemo kode kaachiel gi jopuonjrene bende.\nKane jo-Farisai oneno mano, negipenjo jopuonjrene niya, “Angʼo momiyo japuonju chiemo gi josol osuru kod joricho?”\nKane Yesu owinjo mano, nowachonegi niya, “Joma ngima ok ema dwar jathieth makmana joma tuo.\nEka jopuonjre Johana nobiro ire mopenje niya, “Ere kaka wan kod jo-Farisai watweyo chiemo to jopuonjreni to ok twe chiemo?”\nTo Yesu nodwokogi niya, “Ere kaka welo mag wuon kisera nyalo kuyo adier kapod en kodgi? Kata kamano ndalo nobi ma wuon kisera nogol e kindgi; eka ginitwe chiemo e kindeno.\n“Onge ngʼama twangʼo rabaw mar law manyien kuom law moti, nimar rabaw mar law manyien-no biro mich mi ywa law machon-no, mi omed yiech moloyo.\nKamano bende, ji ok nyal olo divai manyien e piende moti mag tingʼo divai. Ka gitimo kamano to piendego biro barore, mi divai pukre oko, kendo piende mag tingʼo divai biro kethore. Ooyo, giolo divai manyien e piende mag tingʼo divai manyien, eka iritogi maber giduto kargi ariyo.”\nKane oyudo owacho wechegi, jatelo moro nobiro mokulore e nyime kawacho niya, “Nyara otho machiegni. To yie ibi iket lweti kuome mondo obed mangima.”\nYesu nowuok kendo nodhi kode, kaachiel gi jopuonjrene bende.\nTo apoya nono, dhako moro mane osebedo ka iye chwer kuom higni apar gariyo nopore gi yo katoke kendo nomulo riak lawe.\nNotimo kamano nimar nowacho gie chunye niya, “Ka anyalo mulo mana riak lawe kende to abiro chango.”\nKane Yesu olokore monene, nowachone niya, “Bed motegno nyara, nikech yieni osechangi.” Kendo dhakono nochango chakre sano.\nKane Yesu odonjo e od jatelono, moneno joma goyo asili kod oganda mane goyo koko,\nnowacho niya, “Aiuru kae; nimar nyakoni ok otho, onindo aninda.” To gin neginyiere anyiera.\nKane oseriemb ogandano oko, nodonjo mi okawo nyakono gi bade, kendo noa malo.\nWach gima notimoreno nolandore e gwengʼno duto.\nKane oyudo Yesu medo dhi nyime koa kanyo, muofni ariyo ne luwo bangʼe, ka goyo koko kawacho niya, “Yie ikechwa wuod Daudi!”\nKane osedonjo ei ot, muofni ariyogo nobiro nyaka ire, kendo nopenjogi niya, “Bende uyie ni anyalo timo ma?” Ne giyiene niya, “Ee, wayie Ruoth.”\nEka nomulo wengegi kowacho niya, “Biro timorenu kuom yie ma un-go,”\nkendo negichako neno. Yesu nosiemogi matek niya, “Neuru ni ngʼato ok ongʼeyo wachni.”\nTo gin negidhi mi gikeyo wach kuome e gwengʼno duto.\nKa noyudo giwuok gia, nokelne Yesu ngʼat moro mane nigi jochiende kendo mane ok nyal wuoyo.\nTo kane oseriembo jachiendno kuome, ngʼat ma ne momo nowuoyo. Oganda nohum mowacho niya, “Gima chalo kama pok ne one e Israel nyaka nene.”\nYesu nodhi kuonde duto, e mier matindo kod gwenge duto, kopuonjo e sinagokegi, koyalo Injili mar pinyruoth, kendo kochango kit midekre gi tuoche duto.\nKane oneno oganda maduongʼ mane olwore, nokechogi, nikech ne ichandogi kendo gionge gi kony, mana ka rombe maonge gi jakwath.\nEka nowachone jopuonjrene niya, “Cham ochiek mathoth to jotich nok.\nKuom mano, kwauru Ruodh keyo mondo oor jotich odhi e puothe mar keyo.”


Joshua 13 - Holy Bible [Luo Bible 2020] - (Josh 13)\nKa Joshua noseti kendo hike koro noniangʼ, Jehova Nyasaye nowachone niya, “Iseti ahinya, to pod nitie kuonde madongo mar pinyni monego kaw.\n“Kuonde modongʼ mapok okaw e magi: “gwenge duto mag jo-Filistia gi jo-Geshur,\nkochakore e Aora Shihor man yo wuok chiengʼ mar Misri nyaka e tongʼ Ekron man yo nyandwat, magi duto nokwan kaka jo-Kanaan. Kuonde mane jotelo abich mag Filistia orito ne gin, Gaza, Ashdod, Ashkelon, Gath kod Ekron; magi ne gin mag jo-Avi\nyo milambo; pinje duto mag jo-Kanaan, kochakore Meara mar jo-Sidonia nyaka ochopo Afek, gi tongʼ mar jo-Amor;\ne gwenge mag Gebal; to gi Lebanon duto ma yo wuok chiengʼ, kaachiel gi Baal Gad manie tiend Got Hermon nyaka Lebo Hamath.\n“Ne jogo duto modak kuonde motimo gode chakre Lebanon nyaka Misrefoth Maim, tiende ni, jo-Sidonia duto, an awuon abiro riembogi mondo giwene jo-Israel. Beduru gi adieri mar pogo ni jo-Israel pinyni kaka girkeni margi, mana kaka asechikoi.\nPogeuru kaka girkeni ni dhoudi ochikogo, kaachiel gi nus joka Manase.”\nNus modongʼ mar joka Manase, gi jo-Reuben kod jo-Gad noseyudo girkeni mag-gi mane Musa jatich Jehova Nyasaye osemiyogi yo wuok chiengʼ mar aora Jordan.\nNochakore Aroer koluwore gi holo mar Arnon, kendo koluwore gi dalano manie dier holono, mi oriwo gode duto mag Medeba mochopo nyaka Dibon,\nbende nyaka mier matindo mar Sihon ruodh jo-Amor, mane jatelo Heshbon, mantiere e tongʼ mar jo-Amon.\nNoriwo nyaka Gilead, gwenge jo-Geshur kod jo-Maaka, Got Hermon duto, kod Bashan duto, mochopo nyaka Saleka,\ntiende ni, pinyruodh Og duto man Bashan, ma bende nosebedo gi loch e Ashtaroth gi Edrei. (To bende nobedo achiel kuom jo-Refai mogik.) Musa noloyogi mi okawo pinygi.\nMakmana jo-Israel ne ok oriembo jo-Geshur gi jo-Maaka, omiyo pod gidak e dier jo-Israel nyaka chil kawuono.\nTo dhood Lawi ne ok omiyo girkeni, nikech chiwo mane ochiw kokalo e mach ne Jehova Nyasaye, ma Nyasach Israel e girkeni margi, mana kaka ne osingonigi.\nGirkeni mane Musa omiyo dhood Reuben kaluwore gi anywola ka anywola e magi:\nTongʼ mar pinygi nochakore Aroer man but holo mar Arnon, kendo koa e dalano mantiere e dier holono nyaka Medeba,\ngi Heshbon kaachiel gi mier matindo mantiere e pewe, kaka Dibon, Bamoth Baal, Beth Baal Meon,\nJahaz, Kedemoth, Mefath,\nKiriathaim, Sibma, Zereth Shahar mantiere e got manie holo,\nBeth Peor, pewe mag Pisga, kod Beth Jeshimoth,\nmier matindo duto mantiere e pewe kod kuonde duto mag Sihon ruodh jo-Amor, ma bende norito Heshbon. Musa noseloyo Sihon ruodh jo-Amor kaachiel gi Evi, Rekem, Zur, Hur gi Reba mane jodong jo-Midian. Jodongogo nodak e pinyno ka gin e bwo loch Sihon.\nKoriwore gi jogo mane onegi e lweny, jo-Israel nonego bende Balaam wuod Beor, mane ja-nyakalondo.\nAora Jordan ema nobedo tongʼ mar joka Reuben. Pinyno kaachiel gi mier matindo mokiewo kodgi nobedo girkeni mar joka Reuben.\nGirkeni mane Musa omiyo dhood Gad kaluwore gi anywola margi e magi:\nPiny Jazer, mier matindo duto mag Gilead kod nus mar jo-Amon mochopo Aroer machiegni gi Raba;\nkendo chakre Heshbon nyaka Ramath Mizpa gi Betonim, kendo kochakore Mahanaim nyaka piny Debir;\nto pinygi mane ni e holo notingʼo Beth Haram, Beth Nimra, Sukoth, Zafon kod bath piny Sihon ruodh Heshbon modongʼ (pinygino neni yo wuok chiengʼ mar aora Jordan kendo Jordan nyaka Nam Kinereth nodoko tongʼ mare).\nPinyno kaachiel gi mier matindo mokiewo kodgi nobedo girkeni mar joka Gad.\nGirkeni mane Musa omiyo nus mar dhood Manase, tiende ni, nus mar nyikwa Manase, kaluwore gi anywola ka anywola.\nPinygi nochakore Mahanaim, mokwako piny Og ruodh Bashan duto kod kuonde dak duto mag Jair man Bashan, to gi mier matindo piero auchiel,\nbende nokawo nus mar jo-Gilead, gi Ashtaroth kod Edrei (ma gin mier madongo mag Og ruodh Bashan). Magi e pok mane omi nyikwa Makir wuod Manase, tiende ni nus mar dhood Makir konchiel.\nMa e girkeni mane Musa ochiwo kane en e paw Moab nyaka loka aora Jordan, yo wuok chiengʼ mar Jeriko.\nTo ni dhood Lawi, Musa ne ok opogonigi girkeni, nikech Jehova Nyasaye, ma Nyasach Israel, e girkeni margi, mana kaka nosesingonegi.


Eka Nyasaye nowacho niya, “Amiyou kothe duto manyago cham e wangʼ piny duto kod yiende duto man kod olemo gi kodhi eigi. Ginibed magu kuom chiemo.\nGimoro amora mangima kendo wuotho nobed chiembu. Mana kaka asemiyou alode, koro amiyou gik moko duto.”\nKa uyie kuoma muboloru kendo umako chikena duto, to unucham gik mabeyo mag piny;\n To nochune ni nyaka okadh e piny Samaria. Kuom mano, nochopo e dala moro e piny Samaria miluongo ni Sukar, mane ni machiegni gi puodho mane Jakobo omiyo Josef wuode. Soko Jakobo ne ni kanyo, kendo Yesu ne koro ool gi wuoth, omiyo nobet piny e dir sokono. Ne en kar sa auchiel mar odiechiengʼ. E sechego chi Samaria moro nobiro umbo pi, mi Yesu nowachone niya, “Yie imiya pi amodhi.” (Mano noyudo ka jopuonjrene osedhi Sukar mondo ongʼiew chiemo.) Chi Samaria-no nowachone niya, “In ja-Yahudi, an to an chi Samaria. Ere kaka ikwaya pi modho?” (Donge ingʼeyo ni jo-Yahudi ok winjre gi jo-Samaria.) Yesu nodwoke niya, “Ka dine ingʼe mich Nyasaye kendo ingʼe jal makwayi pi mondo omodhi, to dikwaye pi momiyi pi mar ngima.” Dhakono nowachone niya, “Jaduongʼ, ionge gi gima inyalo tuomogo pi, kendo sokoni bende tut. Pi ngimano to inyalo yud kanye? Iparo ni iduongʼ moloyo Jakobo kwarwa mane omiyowa sokoni, kendo nomodho pige en owuon kaachiel gi yawuote, gi jambe kod dhoge?” Yesu nodwoke niya, “Ngʼato ka ngʼato mamodho pigni riyo biro chako loye, to ngʼato angʼata momodho pi mamiye ok nochak owinj riyo. Chutho, pi ma anamiye nodok soko mar pi e iye, mosiko ka bubni nyaka chop e ngima mochwere.” Dhakono nowachone niya, “Jaduongʼ, yie imiyae pigno mondo riyo kik chak loya, kendo kik asik ka achandora gi biro ka pile pile mondo aom pi.” Yesu nodwoke niya, “Dhi iluong chwori eka iduogi.” Nodwoke niya, “Aonge gi dichwo.” Yesu nowachone niya, “In kare kuom wacho ni ionge gi dichwo. Adiera en ni isebedo gi chwo abich, kendo ngʼat makoro in-go sani bende ok chwori. Gima isewachono en adier.” Dhakono nowachone niya, “Jaduongʼ, nenorena ni in janabi. Kwerewa ne lemo ewi godni, to un jo-Yahudi to uwacho ka uramo ni Jerusalem ema nyaka walamie.” Yesu nodwoke niya, “Nyarwa, yie koda; ndalo biro ma ok unulam Wuoro ewi godni kata ei Jerusalem. Un jo-Samaria ulamo gima ukia, nimar warruok aa kuom jo-Yahudi. Kata kamano kinde biro, kendo osechopo, ma joma lemo gadier nolam Wuoro e yo ma Roho dwaro kendo gadiera, joma lamo kamano ema Wuoro dwaro. Nyasaye en Roho, omiyo joma lame nyaka lame e yo ma Roho dwaro kendo gadiera.” Dhakono nowacho niya, “Angʼeyo ni in Mesia” (miluongo ni Kristo) “mane onego bi kendo ka obiro, to enonyiswa tiend weche duto.” Eka Yesu nonyise ratiro niya, “An ma awuoyo kodini An e En.” E sechego jopuonjrene noduogo, kendo ne giwuoro kane giyude kowuoyo gi dhako. To onge ngʼama nopenjo niya, “Angʼo midwaro kuom dhakoni?” kata niya, “Iwuoyo kode nangʼo?” Eka dhakono noweyo dapige kanyo, kendo nowuok odok dala mi owachone ji niya, “Biuru uneye ngʼama osenyisa gik moko duto ma asetimo. Donge jalni dibed Kristo?” Joma odak e dalano duto nowuok kadhi ire. To e sechego jopuonjrene nosiko kajiwe niya, “Rabi, chamie gimoro.” To nowachonegi niya, “An gi chiemo ma achamo ma ukia gimoro amora kuome.” Eka jopuonjrene nowacho e kindgi giwegi niya, “Dibed ni ngʼato osekelone chiemo?” Yesu nowachonegi niya, “Chiemba en timo dwach Jal mane oora kendo tieko tichne.\n Weuru tiyo ni chiemo marumo, to tiuru ni chiemo masiko nyaka chop uyud ngima mochwere, ma Wuod Dhano biro miyou. Nyasaye Wuoro oseketo kido mare kuome manyiso ni oyie kode.” Eka negipenje niya, “Angʼo mowinjore watim eka wati tije ma Nyasaye dwaro?” Yesu nodwokogi niya, “Tich ma Nyasaye dwaro en ni mondo uyie kuom Jal moseoro.” Kuom mano negipenje niya, “Kara en hono mane ma idwaro timo mondo wane eka wayie kuomi? Angʼo mibiro timonwa? Kwerewa nochamo manna e thim; mana kaka ondiki ni, ‘Nomiyogi chiemo moa e polo mondo gicham.’ ” Yesu nowachonegi niya, “Awachonu adier ni Musa ok ema nomiyou makati moa e polo, to Wuora ema nomiyou makati mar adier moa e polo. Nimar makati ma Nyasaye chiwo en Jal malor koa e polo kendo ochiwo ngimane ni piny.” Negiwachone niya, “Jaduongʼ, miwae makati pile pile kochakore kawuono.” Eka Yesu nowachonegi niya, “An e makati mar ngima. Ngʼama obiro ira kech ok noka, kendo ngʼama oyie kuoma riyo ok nolo ngangʼ.\nYesu nodwoke niya, “Ondiki ni, ‘Dhano ok bed mangima nikech chiemo kende, to nikech wach ka wach moa e dho Nyasaye.’ ”\nBer chamo alot kama hera nitie, moloyo chamo ringʼo machwe kama achaya nitie.\nOk ber chamo mor kich mathoth, kata ok en gima longʼo mondo ngʼato odwar luor monego miye owuon.\nNgʼat moyiengʼ ok dwar mor kich, to ngʼatno modenyo kata mana gima kech mitne.\nkaachiel gi divai mamoro chuny dhano, gi mo mamiyo lela wangʼe leny, kod makati molerogo chunye.\nmachiwo chiemo ne chwech duto, Herane osiko nyaka chiengʼ.\n“Chiemo en mar ich, ich en mar chiemo,” to Nyasaye biro ketho gik moko ariyo duto. Ringruok ok en mar terruok, to en mar miyo Ruoth duongʼ, mana kaka Ruoth bende en mar ringruok.\n Nikech gik moko duto ma Nyasaye ochweyo beyo, kendo ok owinjore wakwer chiemo moro amora ka wachame gi erokamano, nikech osepwodhe maler gi wach Nyasaye kod lamo.\n Bangʼ mano Yesu noluongo oganda ire kendo nowachonegi niya, “Chikuru itu, un duto, mondo uwinj tiend wachni. Onge gimoro man oko mar dhano ma kodonjo e iye to nyalo miyo odok mogak. En adier ni gima wuok e dho ngʼato ema miyo odoko mogak. [ Ngʼat man-gi it mar winjo wach mondo owinji.] ” Kane oseweyo oganda mi odonjo e ot, jopuonjrene nopenje tiend ngerono mane onyisogi. To nopenjogi niya, “Kare un bende wach pod ok donjnu? Donge ungʼeyo ni gima ni oko kodonjo ei dhano ok nyal miyo odok mogak? Nikech ok odonji e chunye, to odonjo mana e ich bangʼe owuok oko mar dende.” (Ka Yesu nowacho ma, ne opwodho chiemo duto ni ler.) Nomedo wuoyo kowacho niya, “Gima wuok koa ei ngʼato ema miyo odoko mogak. Nikech chuny dhano ema richo duto wuokie kaka: paro maricho, chode, kuo, nek, terruok, kod wuoro; kaachiel gi timbe maricho, wuond, anjawo, ketho nying, sunga kod fuwo. Gik marichogi duto wuok e chuny dhano kendo miyo ngʼato bedo mogak.”